Saifuddin tegaskan Anwar tiada kaitan keputusan kes Zahid

JOHOR BAHRU, 20 Safar 1445H, Rabu – Tindakan Jabatan Peguam Negara yang tidak meneruskan pendakwaan terhadap Timbalan Perdana Menteri, Datuk Seri Dr Ahmad Zahid Hamidi, tiada kaitan dengan kuasa eksekutif Perdana Menteri Datuk Seri Anwar Ibrahim.

Menteri Dalam Negeri, Datuk Seri Saifuddin Nasution Ismail berkata, kuasa dan tindakan peguam negara itu berlandaskan Perkara 145 Perlembagaan Persekutuan.

“Untuk mendakwa atau tidak, untuk teruskan atau tarik balik (pendakwaan), itu kuasa yang ada dalam Perlembagaan (Persekutuan)… sebab itu saya menolak dan menangkis tuduhan dan andaian bahawa apa yang dibuat oleh peguam negara, semuanya di bahu (arahan) perdana menteri,” katanya.

Beliau berkata demikian kepada pemberita selepas ceramah kelompok Pakatan Harapan di Taman Anggerik, Kempas di sini malam tadi.

Semalam, Mahkamah Tinggi Kuala Lumpur melepaskan tanpa membebaskan Ahmad Zahid daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim Datuk Collin Lawrence Sequerah, melepas tanpa membebaskan Ahmad Zahid, 70, selepas membenarkan permohonan Timbalan Pendakwa Raya Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid.

Sementara itu mengulas gesaan Ahli Parlimen Subang Wong Chen untuk melakukan reformasi institusi terhadap pemisahan kuasa peguam negara dan pendakwa raya, Saifuddin Nasution yang juga Setiausaha Agung PKR berkata, sistem yang diguna pakai ketika ini, diwarisi daripada kerajaan sejak dahulu.

Beliau berkata, pelantikan penguam negara adalah atas perkenan Yang di-Pertuan Agong, berdasarkan usul ketua eksekutif.

“Ini bukan pertama kali (pelantikan peguam negara atas usul ketua eksekutif), kita warisi sistem yang sudah berjalan, kalau ada apa-apa usul untuk ubah keadaan (sistem) sekarang…kita akan tengok (teliti),” katanya.

Sementara itu, ketika berucap dalam ceramahnya, Saifuddin Nasution berkata tindakan pihak pembangkang menyalahkan perdana menteri berhubung kes Ahmad Zahid, mencerminkan pendirian pembangkang yang tidak konsisten.

Beliau berkata ini kerana, apabila kes mahkamah melibatkan pemimpin pembangkang dan mereka dibebaskan tidak timbul masalah, tetapi apabila melibatkan kes pemimpin kerajaan mereka mula memainkan sentimen salah kuasa perdana menteri.

“Beberapa minggu lepas penguam kepada Tan Sri Muhyiddin Yassin, iaitu Datuk Hisyam Teh Poh Teik berhujah dan Muhyiddin dibebaskan….kini, Hisyam juga peguam kepada Ahmad Zahid dan dibebaskan juga… tapi yang salah Anwar.

“Lihat tak kosistennya mereka (pembangkang), bila yang lepas itu orang kita (dalam kalangan pembangkang) itu ok…tapi bila lepas itu musuh (kerajaan) kita (pembangkang) Anwar yang salah, seolah-olah Anwar yang ketua eksekutif ini semua di bawah telunjuk dia,” katanya. – Bernama


Polis selesai rakam keterangan Mohamed Apandi

KUALA LUMPUR, 3 Muharram 1444H, Isnin – Polis selesai merakamkan keterangan bekas Peguam Negara Tan Sri Mohamed Apandi Ali hari ini berhubung laporan seorang Ahli Parlimen terhadap siasatan 1Malaysia Development Berhad (1MDB).

Setiausaha Polis Malaysia Datuk Noorsiah Mohd Saaduddin dalam kenyataan berkata Unit Siasatan Jenayah Terkelas, Jabatan Siasatan Jenayah Bukit Aman mengambil rakaman percakapan Mohamed Apandi bermula 2.30 petang hingga 3.45 petang tadi.

Jumaat lepas, media melaporkan polis menerima laporan dibuat Ahli Parlimen Klang Charles Santiago yang tidak berpuas hati terhadap siasatan 1MDB oleh Mohamed Apandi ketika beliau menjadi Peguam Negara dan mendakwa Mohamed Apandi menyalahgunakan kuasa melibatkan kes itu. – Bernama


Pendidikan Rukun Negara perlu diterap peringkat tadika

PUTRAJAYA, 9 Muharram 1442H, Jumaat – Pendidikan Rukun Negara perlu dimasukkan ke dalam sistem pendidikan negara seawal peringkat pendidikan awal kanak-kanak di tadika dan diteruskan sehingga ke peringkat sekolah rendah dan menengah, kata Menteri Perpaduan Negara Datuk Halimah Mohamed Sadique.

“Kita tak nak Rukun Negara sekadar dinyatakan di buku-buku latihan tetapi tidak ada penghayatan dan tidak ada amalannya, jadi kita nak masukkan balik dalam sistem pendidikan negara,” katanya kepada media selepas majlis kibarkan bendera sempena Bulan Kebangsaan, di sini hari ini.

Halimah berkata perkara itu sedang dibincangkan antara Kementerian Perpaduan Negara (KPN), Kementerian Pendidikan (KPM), Kementerian Komunikasi dan Multimedia (KKMM) dan Kementerian Pengajian Tinggi (KPT).

Menurutnya, satu jawatankuasa teknikal yang dipengerusikan oleh Ketua Setiausaha KPN Datuk Wan Suraya Wan Md Radzi telah diwujudkan dan dianggotai oleh ketua setiausaha daripada KKMM, KPT dan KPM.

Dalam perkembangan lain, Halimah berkata penilaian penglibatan 8,274 Kawasan Rukun Tetangga (KRT) dalam komuniti setempat akan dimantapkan dengan melaksanakan penarafan bintang pada tahun hadapan.

“Sebelum ini kalau kita buat penilaian KRT, ia berdasarkan berapa banyak program yang dibuat dan seberapa aktif KRT bersama anggota komuniti.

“Tapi untuk tahun hadapan kita nak lebih mantap lagi, kita nak tambah baik penilaian yang akan mengambil kira perkara-perkara lain termasuk pengurusan KRT itu sendiri, pentadbiran, pengurusan kewangan dan kerjasama strategik yang diadakan bersama agensi kerajaan atau badan bukan kerajaan,” katanya.

Pada majlis hari ini, Halimah menyerahkan replika cek geran RM5,000 kepada 30 KRT untuk menjahit peralatan PPE bagi petugas barisan hadapan Kementerian Kesihatan.


Uyghur Turki tuntut bela, fail aduan jenayah ke atas China

ISTANBUL, 2 Jamadilakhir 1443H, Rabu – 19 individu etnik Islam Uyghur di Turki memfailkan aduan jenayah ke atas pihak berkuasa China, atas dakwaan melakukan pembunuhan beramai-ramai, penyeksaan, merogol serta jenayah kemanusiaan.

Peguam Gulden Sonmez berkata, tindakan itu perlu kerana badan antarabangsa tidak bertindak terhadap pihak berkuasa China yang dituduh menyeksa etnik Uyghur sebagai buruh paksa, termsuk menahan sejuta minoriti Islam di kem sejak 2016.

“Mahkamah jenayah antarabangsa sepatutnya sudah memulakan perbicaraan ini, tetapi China adalah ahli Majlis Keselamatan PBB dan nampaknya tidak mungkin dalam dinamik ini,” kata Sonmez.

Aduan difailkan di Pejabat Ketua Pendakwa Istanbul pada Selasa.

Aduan itu berkaitan dengan 116 orang yang menurut pengadu masih ditahan di China dan difailkan terhadap 112 pihak termasuk anggota Parti Komunis China, pengarah dan pegawai kem buruh.

“Perundangan Turki mengiktiraf bidang kuasa sejagat. Penyeksaan, pembunuhan beramai-ramai, rogol dan jenayah kemanusiaan boleh didakwa di mahkamah Turki dan penjenayah boleh dibicarakan,” kata Sonmez.

China pada awalnya menafikan kem itu wujud, namun kemudian mendakwa kononnya ia adalah sebuah pusat vokasional dan diwujudkan untuk memerangi ekstremisme.

Negara itu menafikan semua tuduhan penderaan.

Kira-kira 50,000 etnik Uyghur – yang berkongsi hubungan etnik, agama dan bahasa dengan Turki – dipercayai menetap di negara itu, iaitu diaspora Uyghur terbesar di luar Asia Tengah.

Setakat ini, Kedutaan China di Turki dan pejabat pendakwa belum mengulas mengenai aduan jenayah terbabit.-  Agensi


Parti politik kurang bincang agenda kebangsaan, lakaran masa depan negara

BANGI, 21 Rabiulakhir 1444H, Rabu –  Agenda kebangsaan penting untuk dibincangkan dalam kerangka Pilihan Raya Umum Ke-15 (PRU15), memandangkan suasana geo-politik dan ekonomi yang meruncing bukan waktu kondusif untuk proses demokrasi diadakan.

Pegawai Penyelidik Iris Institute, Asyraf Farique berkata, perbincangan mengenai PRU15 hanya melatari mengenai parti, calon yang menang dan isu-isu permainan nasional semata-mata.

Sedangkan, terlalu sedikit pihak yang bercakap mengenai agenda kebangsaan atau lakaran masa depan negara yang ingin dibangunkan selepas pilihan raya kali ini, katanya.

“Kalau kita lihat dalam konteks di Asia Tenggara, negara seperti Singapura dan Indonesia sudah maju ke depan dengan agenda visi 2040 mereka, seperti Indonesia baru-baru ini menganjurkan G20 dan meletakkan negara itu pada wawasan yang hendak dicapai pada hadapan.

“Tetapi apa yang kita lihat di Malaysia khususnya, kita masih lagi terperangkap dalam suasana ini dan kebanyakan ahli politik masih lagi dalam suasana membincangkan ‘power struggle’ di antara mereka dan sukar untuk membawa negara ke hadapan,” katanya dalam rancangan Dimensi di TV Pertiwi, hari ini.

Bagi Iris Institute, Asyraf berkata, sesebuah negara yang hendak membawa agenda kebangsaan seharusnya mempunyai output kuasa, berbanding mengklusterkan manifesto setiap gabungan parti berdasarkan ekonomi dan bidang-bidang tertentu.

Selaras itu, beliau menggariskan lima output yang harus dicapai untuk menjadikan Malaysia sebuah negara yang maju, kuat dan berdaulat iaitu:

1) Keaslian dari sudut kedaulatan falsafah, ideologi dan identiti nasional;

2) Kesepaduan kehidupan sosial yang kompleks, iaitu bagaimana ekonomi, urus tadbir dan populasi diurus oleh kerajaan memerintah;

3) Keselamatan nasional membabitkan kekuatan dan kesiapsiagaan negara mendepani ancaman serta keselamatan nasional negara;

4) Bagaimana kerajaan mengurus sumber alam, kemandirian, kelestarian dan memanfaatkan sumber alam dan tenaga;

5) Dari sudut penguasaan pengaruh dan dasar hubungan luar negara.

Beliau berkata, sekiranya kelima-lima output itu disentuh oleh setiap gabungan parti bertanding, maka mereka mempunyai agenda kebangsaan yang hendak digarapkan untuk membawa negara maju ke depan.

“Kita tahu tawaran itu banyak dan adakala bersifat populis untuk meraih undi bagi segmen masyarakat yang mereka sasarkan, cuma kalau dibandingkan dengan PRU sebelum ini, ia kurang bersifat populis dengan PRU14.

“Kalau PRU14 banyak langkah-lanagkah yang dilakukan bersifat populis dan lebih kepada hendak menarik undi,” katanya.

Tonton Dimensi;


Kesetaraan gender perangkap baru liberalisme

AGAK mengejutkan apabila ada gerakan Islam yang mendukung penuh konsep kesetaraan gender. Kononnya kerana ia telah diangkat menjadi kayu ukur dalam SDG. Menganggap bahawa intipati kesetaraan gender hanyalah pemerkasaan wanita. Mereka tidak sedar bahawa CEDAW merupakan suatu alat bagi Barat mengukuhkan cengkamannya terhadap dunia.

Terdapat segolongan cendekiawan yang telah menjadi jurubicara dalam memperjuangkan kesetaraan gender dalam dunia Islam, yang ingin agar ketidakseimbangan kuasa di antara lelaki dan manita dihapuskan. Mereka tidak sedar bahawa perkara ini boleh membawa kepada penyingkiran Shariah dalam kehidupan muslim dan juga sebenarnya mengarah kepada keruntuhan institusi keluarga.

Golongan feminis melihat bahawa kepimpinan lelaki dalam rumah tangga merupakan suatu ketidakadilan. Kerana itu tidak boleh ada dominasi tetapi sebaliknya mestilah kuasa yang sama rata di antara lelaki dan perempuan. Fokus yang sepatutnya diarahkan kepada bagaimana membina keluarga yang harmoni, bahagia dengan setiap pihak menjalankan tanggungjawab masing-masing dengan baik, dengan saling melengkapi dan saling membantu, sebaliknya menjadi medan untuk memperebutkan kuasa, siapa atau tiada siapa yang sepatutnya menjadi ketua rumah tangga.

Golongan feminis bertitik tolak daripada andaian bahawa terdapat perbezaan antara sex (jantina) dengan gender. Jantina sesuatu yang semula jadi, sedangkan gender tidak, ia adalah socially imposed kepada jantina tertentu. Kerana itu peranan dan tanggungjawab lelaki dan perempuan adalah produk budaya. Mereka juga mangatakan bahawa equality adalah matlamat dan equity adalah wasilah, oleh yang demikian mesti diwujudkan kesaksamaan. Mesti disamakan, tidak boleh ada kelebihan bagi lelaki.

Ketika orang Islam mengikut cara berfikir seperti ini tidak secara langsung mereka juga bersetuju bahawa oleh kerana gender adalah social contruct (ciptaan masyarakat), dan kerananya tidak mengikat, boleh jadi seseorang itu berjantina lelaki tetapi memiliki gender perempuan, maka ‘kesilapan’ ini dapat diperbetulkan dengan menukar jantinanya kerana merasa dirinya tidak sesuai dengan jantina yang dimilikinya.

Ketika Malaysia berada di tempat ke-104 dalam indeks jurang perbezaan gender, berbanding New Zealand (6) dan Singapura (54), kerana itu Malaysia dilihat perlu merapatkan jurang perbezaan gender, mąką jelas bahawa kayu ukur Barat ini ternyata memerangkap dunia Islam untuk mengikuti acuan Barat dalam konsep gender. Selagi perempuan tidak menyamai jumlah lelaki dalam membuat keputusan pada semua peringkat maka kesetaraan dan pemerkasaan wanita belum mencapai matlamatnya.

Golongan ini juga merombak ayat-ayat al-Quran yang menegaskan kedudukan lelaki yang lebih tinggi berbanding wanita. Istilah Qawamah hanya ditafsirkan sebagai melindungi, membela, menjaga, memelihara, tidak lagi bermakna memimpin dan menjadi ketua rumah tangga. Ketaatan isteri kepada suami menjadi tidak relevan lagi walaupun di dałam Shariah Islam ia adalah suatu kewajipan.

Gerakan Islam ini memilih slogan wanita progresif. Mereka menjadikan CEDAW dan pemerkasaan wanita sebagai agenda mereka dan secara tidak langsung rela menjadi agen liberalisme Barat bagi memperjuangkan gender equality (kesetaraan gender) di dunia Islam. Malang sekali apabila konsep keadilan di dalam al-Quran kononnya dijadikan sandaran akan tetapi dalam masa yang sama kerangka sekular dan liberal dalam gender equality diperjuangkan.

Untuk makluman sejak tahun 1995 Malaysia yang telah menandatangani perjanjian CEDAW dengan beberapa reservasi, atas alasan bertentangan dengan Perlembagaan dan tidak bersesuaian dengan hukum Syara’. Namun sehingga kini Malaysia terus ditekan agar menerima keseluruhan tuntutan CEDAW. Kalau Malaysia tidak menerima dan tidak mengamalkannya ini bermakna Malaysia mengamalkan diskriminasi terhadap kaum wanita.

Dalam Islam keadilan tidak sama dengan kesamarataan. Oleh kerana lelaki dan wanita mempunyai fitrah yang berbeza maka Islam menetapkan peranan dan tanggungjawab yang juga berbeza. Sebaliknya egalitarianisme menolak wujudnya perbezaan ini dan ingin agar keduanya disamaratakan. Menyamakan dua perkara yang berbeza adalah suatu kezaliman, sama dengan membezakan dua perkara yang sama.

Prof Madya Dr Khalif Muammar A Harris
Pengarah Pusat Kajian Tinggi Islam, Sains dan Peradaban (CASIS)


Dunia berdepan 4,000 varian COVID-19

LONDON, 22 Jamadilakhir 1442H, Khamis – Dunia kini berdepan dengan kira-kira 4,000 varian wabak COVID-19, sekali gus mendorong persaingan untuk menambah baik vaksin.

Ribuan varian telah didokumentasikan sebagai virus bermutasi, termasuk varian dari Britain, Afrika Selatan dan Brazil yang dipercayai lebih cepat menular berbanding yang lain.

Dilaporkan, terdapat penyelidik yang mula mengkaji campuran dos vaksin Pfizer dan AstraZeneca.

Menteri Kesihatan United Kingdom (UK), Nadhim Zahawi berkata, vaksin sedia ada berkemungkinan tidak berkesan untuk varian baharu COVID-19.

“Vaksin sedia ada ini mungkin tidak efektif kepada varian sama ada Kent ( jenis varian) atau varian lain terutama kepada mereka yang menghadapi penyakit kritikal atau dimasukkan ke hospital.

“Semua pengeluar termasuk Pfizer-BioNTech, Moderna, Oxford-AstraZeneca dan sebagainya sedang mengkaji bagaimana dapat menambah baik vaksin.

“Ini bagi memastikan kami bersedia untuk berdepan dengan sebarang varian, yang kini terdapat sekitar 4,000 varian COVID-19 di seluruh dunia sekarang,” katanya.

Britain hari ini melancarkan percubaan untuk menilai tindak balas imun yang dihasilkan jika dos vaksin dari Pfizer dan AstraZeneca digabungkan dalam dua suntikan berjadual.

Data awal mengenai tindak balas imun dijangka dihasilkan sekitar bulan Jun.

Percubaan ini akan memeriksa tindak balas imun dari dos awal vaksin Pfizer diikuti AstraZeneca dan sebaliknya, dengan tempoh selang empat dan 12 minggu. -Agensi


Mana MCA? Kenapa tak pertahan Jawi, Dr Zulkifli dari GERAKAN

BANGI, 20 Zulkaedah 1441H, Ahad – Tindakan GERAKAN yang mengeluarkan kenyataan keras berkaitan langkah kerajaan memperkasa tulisan Jawi mendapat kecaman hebat dalam kalangan pelbagai pihak.

Terdahulu, Presiden Ikatan Muslimin Malaysia (ISMA), Haji Aminuddin Yahaya menyifatkan, tindakan Timbalan Presiden GERAKAN, Oh Tong Keong bertegas, mahu menentang habis-habisan jika orang bukan Islam disuruh mempelajari tulisan Jawi adalah satu kesilapan besar.

Haji Aminuddin yakin, tindakan itu pastinya akan menjarakkan lagi hubungan di antara parti berkenaan dengan Perikatan Nasional (PN) yang sebelum ini mereka berhasrat untuk jalinkan kerjasama.

Pada masa sama, Ketua Angkatan Pemuda Pemudi BERJASA, Hazwan Mohamad menggesa, MCA untuk mempertahankan kenyataan Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri berkenaan pengumuman ‘Hari Jawi’.

“@MCAHQ perlu keluar kenyataan pertahan @drzul_albakri!.

“Kerusi orang Melayu nak, pertahan identiti orang Melayu tak nak,” kata Hazwan dalam satu kenyataan, hari ini.

Sebelum ini, Dr Zulkifli berkata, bagi menzahirkan iltizam memartabatkan tulisan Jawi, kepala surat rasmi Menteri di Jabatan Perdana Menteri (Hal Ehwal Agama) akan menggunakan tulisan itu bagi urusan rasmi.

Beliau turut menyeru seluruh kementerian, jabatan, agensi di peringkat Persekutuan dan negeri, badan bukan kerajaan (NGO) dan seluruh rakyat Malaysia untuk bersama-sama dalam usaha memelihara warisan negara ini.


Promosi LGBTQ, Kedutaan AS ke Malaysia tak sensitif!

BANGI, 12 Zulkaedah 1442H, Rabu – Tindakan Kedutaan Amerika Syarikat (AS) ke Malaysia mempromosi lesbian, gay, biseksual, transgender dan pelik (LGBTQ) amat tidak sensitif terhadap rakyat Malaysia yang menolak budaya songsang berkenaan.

Kedutaan itu di laman Facebook, semalam memuat naik poster Presidennya, Joe Biden dengan berlatarbelakangkan warna pelangi sebagai simbol kepada budaya seks songsang.

Biden dipetik sebagai berkata: “Semua manusia perlu dilayan dengan hormat dan bermartabat dan harus boleh hidup tanpa rasa takut tidak kira siapa mereka atau siapa yang mereka cintai”.

Kedutaan itu turut menggunakan tanda pagar #TetapBangga, #SelaluBangga dan #PrideMonth.

Menyelar tindakan tersebut, Pengerusi Yayasan Ikhlas, Prof Dr Zainur Rashid Zainuddin berkata, keterbukaan kedutaan AS mempromosikan sesuatu yang jelas tidak sesuai dengan norma Malaysia sebegini, bakal mengundang situasi lebih parah di masa hadapan.

“Hari ini mereka mempromosi LGBT, esok mereka akan lebih berani dengan mempromosi normalisasi Israel.

“Tolak LGBT, tolak normalisasi Israel,” katanya dalam kenyataan, hari ini.

Sebelum ini, pada tahun 2018, Kedutaan AS di Malaysia pernah menyuarakan sokongan kepada dua aktivis LGBT di mana potret mereka diturunkan dari Festival George Town yang berlangsung di Pulau Pinang.

Melalui Instagramnya, kedutaan itu memaparkan gambar Nisha Ayub memegang Jalur Gemilang yang diturunkan dari pameran ‘Stripes and Strokes’, dengan berkata: “Gambar memberi seribu pengertian, tetapi kata-kata lebih kuat.”


Pelantikan Exco Perak dari PAS bergantung perkenan Sultan Nazrin

IPOH, 25 Rabiulakhir 1442H, Jumaat – Pelantikan Ahli Dewan Undangan Negeri (ADUN) daripada PAS sebagai Ahli Majlis Mesyuarat Kerajaan Negeri (Exco) bergantung kepada perkenan Sultan Perak Sultan Nazrin Shah, demikian menurut Menteri Besar Perak yang baharu, Datuk Saarani Mohamad.

Saarani berkata beliau akan mencadangkan nama lima lagi ADUN untuk memenuhi barisan 10 Exco kepada Sultan Nazrin dalam masa terdekat, selepas lima Exco mengangkat sumpah, semalam.

“Saya tidak boleh mengumumkan sekarang (siapa nama yang dicadangkan). Kita akan mengisi jawatan Exco seperti sebelum ini dan saya boleh mencadangkan nama, tetapi untuk memperkenankan calon tersebut adalah hak mutlak Duli Yang Maha Mulia Sultan Perak,” katanya.

Beliau berkata demikian pada sidang media selepas memulakan tugas sebagai Menteri Besar Perak ke-14 di Pejabat Menteri Besar Perak di Bangunan Perak Darul Ridzuan di sini hari ini.

Ditanya sama ada lima Exco yang bakal dilantik itu adalah individu sama semasa pentadbiran Datuk Seri Ahmad Faizal Azumu, Saarani berkata perkara itu akan diteliti semula mengikut kesesuaian.

Semalam, empat daripada lima ADUN yang mengangkat sumpah merupakan lantikan semula iaitu Datuk Zolkafly Harun (BN-Lintang); Datuk Shahrul Zaman Yahya (BN-Rungkup); Datuk Dr Wan Norashikin Wan Noordin (BN-Kampung Gajah) dan Khairul Shahril Mohamed (BN-Bota). Datuk Zainol Fadzi Paharudin (Bersatu-Sungai Manik) yang turut dilantik adalah muka baharu.

Barisan Exco Perak terbubar selepas Ahmad Faizal meletak jawatan sebagai Menteri Besar pada 5 Dis lepas, setelah beliau gagal mendapat sokongan menerusi usul ‘keyakinan majoriti ahli Dewan terhadap menteri besar’ sehari sebelum itu.

Menerusi usul itu yang dibawa oleh Datuk Abd Manap Hashim (BN-Pengkalan Baru) pada persidangan DUN, Jumaat lepas, Ahmad Faizal hanya memperoleh 10 undi sokongan berbanding 48 menentang manakala satu berkecuali.

Dalam perkembangan lain, Saarani berkata beliau akan mengadakan Mesyuarat Exco pertama Isnin depan dan memberi taklimat berkenaan Belanjawan Negeri Perak 2021 di Pusat Konvensyen Casuarina, Meru di sini kepada semua ADUN supaya dokumen itu dibentangkan pada, Rabu nanti.

Mengenai ulasan A Kadir Jasin dalam sebuah portal tempatan yang mendakwa pemimpin Umno Pusat hilang kawalan terhadap pemimpin Umno negeri berikutan kemelut parti politik Perak, Saarani berkata ia adalah tafsiran dan pandangan peribadi.

Terdahulu, Saarani, 59, yang berpakaian baju Melayu lengkap bersamping disambut pegawai-pegawai kanan dan kakitangan awam di Bangunan SUK dengan diiringi Setiausaha Kerajaan Negeri Perak Datuk Ahmad Suaidi Abdul Rahim, Penasihat Undang-Undang Negeri Perak Azmir Shah Zainal Abidin dan Pegawai Kewangan Negeri Datuk Zulazlan Abu Hassan.

Beliau kemudian diberikan taklimat ringkas mengenai Pejabat Menteri Besar sebelum mengadakan sidang media di bangunan sama. – Bernama


SOP perayaan: Rakyat tak sanggup berdepan kluster Tahun Baru Cina

BANGI,  26 Jamadilakhir 1442H, Isnin – Tidak mustahil pihak lain akan mempertikaikan pelaksanaan prosedur operasi standard (SOP) Majlis Keselamatan Negara (MKN), apabila ‘sedikit’ kelonggaran diberikan untuk perayaan Tahun Baru Cina, minggu ini.

Kebimbangan itu disuarakan Yang Dipertua Ikatan Muslimin Malaysia (ISMA) Sepang, Ustaz Ibrahim Hassan al-Hafiz, susulan perubahan SOP Tahun Baru Cina, yang ‘ditambah baik’ setelah mendapat protes agresif daripada pemimpin MCA dan DAP.

Sebelum ini, pemimpin MCA dan DAP dilaporkan membantah SOP yang ditetapkan, selain menggesa kerajaan menyemak semula serta melakukan penambahbaikan.

Seperti dijangka, Mesyuarat Teknikal MKN semalam meluluskan penambahbaikan SOP untuk perayaan itu, di mana makan besar keluar pada malam Tahun Baru Cina dibenarkan dengan tidak melebihi 15 orang ahli keluarga terdekat, yang tinggal dalam zon lingkungan 10 kilometer radius tanpa rentas daerah dan negeri.

Mengulas perkara itu, Ustaz Ibrahim menyifatkan bantahan MCA dan DAP terhadap pelaksanaan SOP terbabit mencerminkan sikap tidak matang dan pentingkan diri, tatkala negara bergelut melandaikan kes COVID-19.

“Negara sedang berada dalam keadaan kritikal ketika berhadapan gelombang ketiga yang mencatatkan jumlah kes tertinggi harian sebanyak 5,728 minggu lepas dan timbul pula pihak yang ingin mengeruhkan keadaan.

“SOP MKN bertujuan mengekang penularan kes yang kini sudah wujud dalam komuniti, dan pastinya (penetapan SOP) sudah mempertimbangkan serta mengambil kira bilangan kes semasa dan kebolehjangkitan COVID-19 dalam komuniti,” katanya.

Malah, beliau percaya ketetapan itu sudah mengambil kira pandangan semua pihak, termasuk Kementerian Kesihatan (KKM) sebelum SOP perayaan Tahun Baru Cina diputuskan.

“Jika SOP MKN dipertikai, maka banyak lagi pihak akan mempertikaikannya terutama membabitkan survival kehidupan dari sudut ekonomi seperti sektor yang dipaksa tutup dan hilang pekerjaan.

“Sektor ini adalah lebih kritikal daripada perayaan yang membabitkan rentas daerah dan perhimpunan sosial,” katanya.

Bahkan, Ustaz Ibrahim berkata, sektor agama juga akan berpendirian sama memandangkan aktiviti keagamaan adalah lebih penting berbanding kebudayaan.

Justeru, katanya, janganlah kerana kepentingan sesetengah pihak, akhirnya ia memudaratkan semua rakyat.

“Rakyat kini bimbang dengan peningkatan kes yang semakin meningkat dan sedaya upaya mematuhi SOP PKP 2.0.

“Manakala, frontliners berpenat lelah merawat kes dan memastikan SOP dipatuhi. Masyarakat kini tidak sanggup lagi berdepan gelombang keempat atau kluster akibat perayaan Tahun Baru Cina,” katanya.


1,064 jangkitan baharu di Palestin, Gaza catat kes tertinggi

RAMALLAH, 19 Jamadilawal 1442H, Ahad – 25 kematian dilaporkan dalam tempoh 24 jam terakhir akibat jangkitan wabak COVID-19 di Palestin, menurut pihak berkuasa kesihatan.

Menteri Kesihatan, Mai al-Kaila berkata, dalam tempoh itu juga, sebanyak 1,064 kes jangkitan baharu dilaporkan, menjadikan keseluruhan kepada 158,879 kes.

Beliau berkata, 360 kes jangkitan dan 14 kematian direkodkan di Tebing Barat, sementara Semenanjung Gaza catat jumlah tertinggi iaitu 704 kes baharu dengan 11 kematian.

Katanya, kadar pesakit pulih di Palestin juga mencapai 86.4 peratus, iaitu hanya 12.6 peratus kes aktif dan 1 peratus kematian daripada jumlah jangkitan.

Al-Kaila berkata, seramai 191 pesakit sedang menerima rawatan di unit rawatan rapi (ICU), termasuk 27 daripadanya bergantung dengan alat bantuan pernafasan.

Setakat hari ini, Palestin – negara yang dijajah rejim pengganas Israel – merekodkan 1,578 kes kematian dan 136,384 kes pulih daripada COVID-19. –  Agensi


Lebih banyak negara perlu bertanggungjawab ambil pelarian Rohingya

NEW YORK, 27 Safar 1444H, Sabtu – Kecewa dengan situasi di Myanmar yang menyumbang kepada isu pelarian Rohingya di Malaysia, Perdana Menteri Datuk Seri Ismail Sabri Yaakob hari ini berkata amat penting lebih banyak negara mengambil tanggungjawab untuk menempatkan pelarian Rohingya di negara masing-masing.

Beliau berkata walaupun bukan merupakan negara yang menandatangani Konvensyen Status Pelarian 1951 dan Protokol 1967, Malaysia menerima hampir 200,000 pelarian Rohingya atas dasar kemanusiaan.

“Krisis politik di Myanmar juga telah memburukkan lagi keadaan berjuta-juta pelarian Myanmar termasuklah pelarian etnik Rohingya,” kata Perdana Menteri ketika menyampaikan Kenyataan Negara di Perhimpunan Agung Pertubuhan Bangsa-Bangsa Bersatu (UNGA) ke-77 di sini, Jumaat.

Malaysia, kata beliau amat menekankan betapa pentingnya dunia menangani punca utama krisis Rohingya dan beliau percaya bahawa isu berkaitan tidak akan diselesaikan selagi krisis di negara tersebut berterusan.

“Di rantau Asia Tenggara, Malaysia telah memainkan peranan penting dalam penyelesaian konflik. Sebagai contoh, Malaysia terlibat dalam proses damai antara Kerajaan Filipina dan Barisan Pembebasan Islam Moro (MILF) sejak 2001. Namun Malaysia kecewa dengan situasi di Myanmar sejak tercetusnya rampasan kuasa pada Februari 2021,” kata beliau.

Lebih mendukacitakan Majlis Keselamatan PBB tidak mengambil sebarang tindakan serius dalam menangani situasi ini, malah ada yang melihat Majlis itu lepas tangan dan menyerahkannya kepada ASEAN.

“Malaysia kecewa tiada kemajuan bermakna dalam pelaksanaan ‘Kesepakatan Lima Perkara’ ASEAN terutamanya oleh pihak junta Myanmar. Dalam acuannya sekarang, ‘Kesepakatan Lima Perkara’ ASEAN ini tidak boleh diteruskan lagi.

“Justeru, kesepakatan ini perlu diberi nafas baharu dan diperhalusi berdasarkan rangka kerja, jangka masa dan matlamat akhir yang lebih jelas. Sesungguhnya, yang lebih penting ialah aspirasi rakyat Myanmar perlu dipenuhi,” kata beliau.

Sebelum ini, Menteri Luar Datuk Seri Saifuddin Abdullah berkata, ASEAN perlu memutuskan sama ada konsensus mengenai Myanmar itu masih relevan atau harus dibatalkan segera, dan sebarang keputusan perlu dicapai sebelum sidang kemuncak ASEAN pada November.

Mengenai isu Wilayah Palestin Yang Diduduki (OPT), Ismail Sabri berkata Malaysia juga kecewa dengan pendudukan secara kejam oleh Israel yang berlarutan sekian lama sehingga rakyat Palestin terus hidup dalam belenggu dasar-dasar diskriminasi rejim itu.

“Penempatan haram semakin berleluasa. Ini bertentangan dengan undang-undang antarabangsa, termasuk resolusi Majlis Keselamatan 2334. Hak paling asas rakyat Palestin terus dinafikan,” katanya.

Justeru, Malaysia berpandangan kuasa-kuasa besar perlu bersikap jujur dalam menyelesaikan isu kekejaman yang dihadapi rakyat Palestin, kata Perdana Menteri.

“Pendirian tegas itu harus diambil oleh PBB (Pertubuhan Bangsa-Bangsa Bersatu), bagi memastikan krisis yang telah berlarutan di bumi Palestin sejak sekian lama dapat diselesaikan segera,” kata beliau.

“Apa yang berlaku hari ini, kebanyakan negara begitu cepat bertindak dalam kes yang berlaku di Ukraine. Malaysia mahu tindakan yang sama harus diambil bagi menyelesaikan isu di Palestin. Israel perlu berhenti menjadi sebuah entiti Apartheid!” kata beliau. – Bernama


Semua taska di Negeri Sembilan wajib pasang CCTV

SEREMBAN, 19 Zulkadah 1444H, Khamis – Pemasangan kamera litar tertutup (CCTV) diwajibkan kepada semua taman asuhan kanak-kanak (Taska) yang berdaftar di Negeri Sembilan sebagai langkah berjaga-jaga jika berlaku sesuatu kejadian membabitkan kanak-kanak atau bayi.

EXCO Hal Ehwal Wanita, Keluarga dan Kebajikan negeri, Nicole Tan Lee Koon, berkata, ketetapan itu dikenakan ke atas taska yang berdaftar dengan Jabatan Kebajikan Masyarakat (JKM) kecuali yang beroperasi di rumah.

“Arahan ini berkuat kuasa mulai 8 Jun 2015 melalui Surat Pekeliling Ketua Pengarah Kebajikan Masyarakat Malaysia mengenai pelaksanaan pemasangan CCTV.

“Selaras arahan pekeliling ini, mana-mana taska yang mengemukakan pendaftaran disyaratkan wajib memasang CCTV termasuk di Negeri Sembilan. Ia sebagai langkah pencegahan kejadian seperti pengabaian, penderaan dan kes tersedak susu,” katanya dalam satu kenyataan, hari ini.

Mengulas lanjut, Nicole berkata, terdapat 138 taska yang berdaftar di Negeri Sembilan sehingga Mei lalu.

“Mengikut Akta Taman Asuhan Kanak-Kanak 1984, pegawai JKM dilantik sebagai Pegawai Diberi Kuasa (PDBK) yang bertindak dalam bidang kuasa dan kewajipan di bawah Akta 308 iaitu mengadakan pendaftaran, pengawalan dan pemeriksaan ke atas taman asuhan kanak-kanak.

“PDBK di peringkat negeri dan daerah akan melaksanakan pemantauan sebanyak dua kali setahun di semua taska yang berdaftar.

“Daerah Seremban merekodkan jumlah taska berdaftar paling banyak iaitu sebanyak 101, diikuti Port Dickson (13), Tampin (11), Jempol (7), Rembau (4), Jelebu (1) dan Kuala Pilah (1),” katanya.

Dalam pada itu, beliau berkata, terdapat 54 taska tidak berdaftar di negeri ini iaitu 47 di Seremban, tiga di Jempol dan masing-masing dua di Kuala Pilah serta Port Dickson.

“Antara sebab dan alasan yang sering menjadi faktor kepada ketidakpatuhan untuk mendaftarkan taska ialah masalah di peringkat pengendali dan sokongan di peringkat agensi teknikal.

“Pihak JKM akan membantu dan memberikan khidmat nasihat kepada pihak pengusaha taska dalam urusan pendaftaran taska.

“Pengusaha dan bakal pengusaha boleh hadir ke Pejabat Kebajikan Masyarakat Daerah untuk sebarang pertanyaan.

“Bakal pengusaha dinasihatkan untuk berdaftar terlebih dahulu sebelum beroperasi bagi mengelakkan perkara yang tidak diingini mungkin berlaku,” katanya.


Usul undi tak percaya PM, siapa beri Ku Li harapan?

Oleh Athirah Huda Zalhe

BANGI, 28 Safar 1442H, Jumaat – Siapa yang berada ‘di belakang’ Ahli Parlimen Gua Musang, Tengku Razaleigh Hamzah sehingga beliau bersuara menuntut usul undi tidak percaya terhadap Perdana Menteri, Tan Sri Muhyiddin Yassin dibahaskan di Dewan Rakyat?

Persoalan itu ditimbulkan Pemerhati Politik Universiti Kebangsaan Malaysia (UKM), Dr Isa Hamzah susulan surat maklum balas Tengku Razaleigh atau Ku Li, baru-baru ini.

Terdahulu, Tengku Razaleigh meminta usul undi tidak percaya terhadap Perdana Menteri diberi keutamaan untuk dibahas pada persidangan Dewan Rakyat akan datang, yang dijadual 2 November ini.

Gesaan itu dibuat menerusi surat dihantar kepada Yang Dipertua Dewan Rakyat pada 25 September lalu, yang dikongsi kepada media, kelmarin.

Mengulas perkara itu, Dr Isa tertanya-tanya, siapakah yang ‘memberi harapan’ kepada veteran UMNO berkenaan untuk kembali bernafas, setelah sekian lama tidak muncul.

“Ini satu perkembangan menarik bagi saya, tentunya Ku Li keluar dari Gua Musang setelah lama bertapa di sana.

“Apabila dia keluar, seperti satu tanda yang signifikan, apa yang telah berlaku? Siapa yang beri beliau harapan untuk kembali bernafas?,” katanya kepada Ismaweb.net, hari ini.

Bahkan, Dr Isa berkata, sehingga kini tidak jelas ke arah mana kecenderungan Tengku Razaleigh.

“Saya pun tertanya-tanya daripada mana sumber kekuatan beliau. Nampaknya menariklah untuk kita tahu siapa yang menyokong beliau.

“Daripada situ kita akan tahu apa yang berlaku di dalam UMNO. Sekarang nampaknya belum jelas,” katanya.

Surat Tengku Razaleigh itu merujuk usul tidak percaya terhadap Muhyiddin yang dikemukakan Ahli Parlimen Langkawi, Tun Dr Mahathir Mohamad pada persidangan Dewan Rakyat Mei lalu, dan dibawa pada persidangan Julai.

Tengku Razaleigh berpandangan usul itu penting dalam menentukan Perdana Menteri mendapat kepercayaan Dewan Rakyat selaras dengan Perkara 43 Perlembagaan Persekutuan.

Surat berkenaan tular ketika keadaan politik negara sedang tidak menentu ekoran dakwaan Presiden PKR, Datuk Seri Anwar Ibrahim mendapat sokongan majoriti kukuh untuk membentuk Kerajaan Persekutuan baharu.

Selain Anwar yang menghadap Yang di-Pertuan Agong pada 13 Oktober lalu, Tengku Razaleigh juga turut dipanggil menghadap Al-Sultan Abdullah Ri’ayatuddin Al-Mustafa Billah Shah.

Bagaimanapun, Setiausaha politik Tengku Razaleigh mendakwa bahawa pertemuan itu hanyalah untuk mendapatkan padangan mengenai situasi semasa politik negara atas kapasiti beliau sebagai Ahli Parlimen paling lama berkhidmat.

Dalam beberapa hari lalu juga, sekeping foto Tengku Razaleigh bersama Dr Mahathir serta isterinya, Tun Dr Siti Hasmah Mohamad Ali tular di media sosial.

Foto tular itu menimbulkan pertikaian apabila ia didakwa kononnya pertemuan empat tahun lalu, tetapi kebanyakan pengguna media sosial menganggap ianya adalah baru.


Tiada pembangkang jika PM isytihar kerajaan perpaduan

Oleh Ainul Illia Meor Suzurudin

BANGI, 29 Rabiulakhir 1444H, Khamis – Tiada mana-mana parti atau gabungan politik akan menjadi pembangkang sekiranya Perdana Menteri, Datuk Seri Anwar Ibrahim mengisytiharkan kerajaan baharu yang bakal dibentuk sebagai kerajaan perpaduan.

Sekiranya perkara itu berlaku, semua pihak tidak lagi boleh mengakui mempunyai majoriti, sebaliknya perlu bersatu dalam sebuah kerajaan, kata Timbalan Pengarah Institut Kajian Etnik (KITA) Universiti Kebangsaan Malaysia (UKM), Prof Dr Kartini Aboo Talib.

Beliau berkata, Anwar perlu memikirkan formula agihan perkongsian kuasa bersama parti-parti yang memperoleh kerusi dalam Parlimen.

Ia membabitkan Pakatan Harapan yang memperoleh 82 kerusi, Perikatan Nasional (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) dan Parti Bangsa Malaysia serta Parti Kesejahteraan Demokratik Masyarakat masing-masing satu.

“Dalam keadaan ini apa yang utama adalah mencapai ‘mutual veto’, iaitu kuasa veto bersama untuk meluluskan apa-apa yang dicadangkan dalam Kabinet nanti,” katanya dalam temubual di TV Pertiwi, hari ini.

Mengulas lanjut, Prof Kartini berkata, Anwar memegang amanah yang besar untuk menjadikan hubungan antara parti-parti dan keharmonian dalam masyarakat dapat dicapai dengan baik.

Apatah lagi, dengan inflasi global yang akan memberi impak besar tahun depan, maka Pengerusi PH itu sememangnya menggalas tanggungjawab besar untuk tujuan ini, katanya.

“Kita akan memberi sokongan penuh terhadap kerajaan perpaduan yang dibentuk. Ini boleh memajukan rakyat Malaysia.

“Rakyat telah mengundi. Soalan sudah pun terjawab. Sokongan kepada ‘government of the day’ itu perlu untuk memastikan pembangunan yang lestari untuk Malaysia,” katanya.

Sementara itu, ketika ditanya mengenai kegusaran rakyat terutama umat Islam di negara ini terhadap parti rasis dan cauvinis, DAP, Prof Kartini berkata, kebimbangan ini memang akan terus ada.

“Mesejnya jelas, kebimbangan terhadap DAP itu jelas, misalnya kita lihat sendiri bagaimana bekas ahli DAP, Hew Kuan Yau atau dikenali ‘Superman Hew’ bersikap kurang ajar pada orang Islam, Melayu dan Raja-raja Melayu.

“DAP harus berubah dan menampilkan sosok yang lebih meyakinkan. Seandainya mereka masih rasis, walaupun menampilkan lapan calon Melayu, ramai melihat ia masih bersifat berpura-pura.

“Kerana dalam Jawatankuasa Tertinggi Pusat (CEC) DAP hanya berapa orang saja Melayu daripada 30 yang dilantik. Ini DAP harus ambil berat,” katanya.

Beliau turut menegaskan orang Melayu tidak akan duduk diam sekiranya DAP masih menggunakan sentimen perkauman dan bersikap kurang ajar kepada mereka.

Berita berkaitan;


Lubnan menuju ‘failed state’ akibat permainan kuasa blok luar

PADA tanggal 5 Ogos 2020, seluruh dunia dikejutkan dengan satu kejadian letupan besar yang berlaku di Beirut, Lubnan.

Menurut kenyataan daripada Perdana Menteri Lubnan, Hassan Diab mengatakan letupan ini berpunca daripada tempat simpanan yang menyimpan sebanyak 2, 750-ton ammonium nitrate dan sudah disimpan sejak 2014 lagi.

Ini seterusnya menolak andaian bahawa ini berpunca daripada pengganas seperti yang ditegaskan oleh Mejar Jeneral Abbas Ibrahim yang merangkap sebagai ketua keselamatan awam Lubnan. Setakat laporan hari ini (8 Ogos 2020), insiden ini mengakibatkan kemalangan jiwa seramai 100 orang dan 4,000 orang pula didapati cedera parah.

Apabila kita melihat kesan letupan sedemikian, keadaan tak saling tumpah seperti kesan tinggalan perang.

Namun tahukah anda bahawa Lubnan sudah pun melalui beberapa siri peperangan yang mengakibatkan Lubnan hampir menuju kemusnahan secara total.

Walaupun Lubnan sudah pun mengecapi kemerdekaan daripada Perancis pada tahun 1943 iaitu 14 tahun lebih awal berbanding kita namun masalah perebutan kuasa dalam kalangan rakyat Lubnan masih belum selesai.

Untung pengetahuan semua, demografi masyarakat Lubnan terdiri daripada pelbagai aliran agama iaitu Maronite, Greek Orthodox, Greek Catholic, Armenian Orthodox, Armenian Catholic, Protestan, Sunni, Syiah dan Druze.

Hasil daripada perjanjian kemerdekaan yang dibuat bernama Al-Mithaq Al-Watani, kerajaan Lubnan membahagikan kuota dan nisbah tertentu mengikut etnik dalam barisan Kabinet.

Dalam barisan kabinet Lubnan, jawatan Presiden harus dipegang oleh individu yang beragama Kristian Maronite, jawatan Perdana Menteri dipegang oleh Sunni dan Yang Dipertua Parlimen dipegang oleh Syiah.

Kristian Maronite juga memegang jawatan Ketua Tentera dan aliran Kristian yang lain iaitu Greek Orthodox memegang jawatan Timbalan Perdana Menteri dan Timbalan yang Dipertua Parlimen.

Kerusi Parlimen Lubnan juga dibahagikan mengikut nisbah mengikut agama. Dalam jumlah 99 kerusi parlimen, 54 kerusi diperoleh oleh ahli parlimen yang beragama Kristian dan 45 kerusi kepada ahli parlimen beragama Islam.

Namun demikian, kemasukan pelarian Palestin akibat penjajahan Israel ke atas tanah Palestin telah pun mengubah komposisi masyarakat Lubnan.

Masyarakat Kristian Lubnan berasa terancam dengan meningkatnya peratusan penduduk Islam iaitu daripada 40 peratus kepada 75 peratus penduduk Lubnan.

Ini akan dikhuatiri menghilangkan hak masyarakat Kristian sebagai majoriti di Lubnan maka tercetuslah perang saudara dari tahun 1975 hingga 1990.

Peperangan yang mengambil masa 15 tahun ini juga membuka peluang kepada kuasa luar yang ingin memperluaskan pengaruh mereka di Lubnan.
Antara kuasa luar yang awal memperluaskan pengaruh dalam arena politik Lubnan ialah Israel dan Syria. Jika lihat dalam sudut geogarfi, Lubnan berada di tengah-tengah antara Israel dan Syria.
Israel berada di selatan Lubnan dan Syria berada di utara dan barat Lubnan.
Jadi penglibatan Israel dan Syria dalam perang saudara ini seakan-akan ingin mempengaruhi Lubnan untuk dijadikan proksi mereka.
Israel dan Syria dapat menggunakan Lubnan sebagai penampan jika tercetusnya konflik peperangan antara mereka berdua.
Sejarah permusuhan antara Israel dan Syria tidak dapat dinafikan hasil daripada Perang Arab-Israel dan Syria masih menyimpan dendam terhadap Israel lagi-lagi apabila Bukit Golan kepunyaan asal Syria dirampas oleh Israel akibat kalah dalam perang itu.
Gambar 3: Lubnan menjadi rebutan Israel dan Syria untuk dijadikan sebagai penampan dan benteng mereka. (Sumber: Worldometer)
Akhirnya, Perang Saudara Lubnan telah mencapai titik noktahnya apabila termeterainya Perjanjian Taif pada Oktober 1989. Nisbah kerusi parlimen juga diubah daripada 6:4 kepada 5:5.
Maka kedua belah pihak iaitu Kristian dan Islam akan menduduki kerusi parlimen secara sama adil dan sama rata.
Melalui Perjanjian Taif ini juga Syria dapat memainkan peranannya dalam politik Lubnan dan ini menunjukkan Syria berjaya mempengaruhi politik Lubnan.
Ini mungkin disebabkan oleh sentimen Syiah yang turut mendapat tempat dalam kalangan rakyat Lubnan yang beraliran Syiah.
Kita mungkin berpendapat kemasukan Syria dalam kancah politik Lubnan akan diterima baik secara majoriti di sana namun ianya silap.
Sudah muncul sentimen anti-Syria melalui parti politik tertentu di Lubnan seperti Lebanese Forces, Kataeb dan Future Movement.
Namun, terdapat juga parti-parti yang pro-Syria seperti Hezbollah, Amal, Free Patriotic Movement dan Azm.
Di sini kita dapat lihat walaupun Syria sudah berjaya menamatkan perang saudaranya namun mereka masih belum bebas daripada cengkaman kuasa negara luar.
Syria telah membuka pintu kepada Iran untuk turut memperluaskan pengaruhnya di Lubnan dan Iran telah pun membantu dalam membentuk pasukan paramilitari Syiah iaitu Hezbollah.
Penubuhan Hezbollah dilihat tidak lain dan bukan sebagai satu alat untuk Iran dan Syria menyerang Israel dengan menggunakan proksi.
Penguasaan Hezbollah di selatan Lubnan telah mendatangkan masalah kepada keselamatan sempadan Israel di utara. Akhirnya, Perang Lubnan-Israel 2006 telah tercetus di antara 12 Julai hingga 14 Ogos.
Gambar 4: Hezbollah menggunakan sentimen agama bagi mendapatkan sokongan penuh daripada dunia Islam untuk menyerang Israel. (Sumber: Middle East Eye)
Akibat daripada konflik dalaman dan luaran, Lubnan dipalit dengan krisis ekonomi yang parah sehingga kerajaan dipimpin Perdana Menteri waktu itu, Saad Hariri mendapat tentangan keras oleh rakyat yang melakukan demonstrasi.
Kadar pengangguran dalam kalangan belia kian meningkat dan pengenalan cukai yang menindas menjadikan ekonomi Lubnan kian parah. Melihat kepada penolakan rakyat terhadap kerajaan, Saad Hariri bertindak melarikan diri ke Arab Saudi untuk mendapatkan perlindungan.
Beliau mempunyai hubungan yang baik dengan Arab Saudi ditambah pula dengan latar belakangnya yang beraliran Sunni. Dengan adanya hubungan bersama Arab Saudi, ia seakan-akan mengajak Arab Saudi untuk campur tangan dalam isu politik Lubnan dan ini sudah pasti tidak disenangi oleh seterunya iaitu Iran.
Sehingga kini, walaupun kerajaan Lubnan telah digantikan dengan kerajaan baru dibawah Hassan Diab, perbincangan antara Lubnan dan Arab Saudi masih dilakukan terutamanya dalam menyentuh soal bantuan kewangan yang boleh diberikan oleh Arab Saudi kepada Lubnan.
Arab Saudi memberikan respon akan membantu Lubnan dalam soal ekonomi namun ingin melihat terlebih dahulu pelan reformasi kewangan daripada kerajaan Lubnan.
Kesimpulan
Lubnan sudah menderita daripada segi konflik etnik, peperangan dan krisis ekonomi yang amat teruk berbanding krisis ekonomi sewaktu perang saudara. Boleh dikatakan Lubnan kini dihimpit di segenap sudut daripada krisis politik, ekonomi sehingga sosial.
Hal ini boleh dilihat apabila nisbah hutang GDP Lubnan adalah ketiga tertinggi di dunia dan kadar pengangguran mencapai 25% serta hampir satu per tiga penduduk di bawah garis kemiskinan. Apabila ekonomi bermasalah maka kestabilan politik akan terjejas seterusnya berkemungkinan etnik-etnik di Lubnan pasti akan mengambil peluang untuk menguasai kerajaan.
Dalam usaha Lubnan untuk mencari jalan penyelesaian keluar daripada permasalahan ini, nasib mereka sungguh malang kerana dijadikan bidak catur oleh blok-blok luar terutamanya Iran dan Syria. Mereka seakan-akan diperangkap oleh orang luar dan menunjukkan kedaulatan mereka sudah dicalit maruahnya.
Dengan berlakunya tragedi kecuaian letupan Lubnan ini, dapat dilihat bertapa parahnya sistem politik Lubnan yang sudah pun menjadi failed state. Akibat campur tangan kuasa luar, tergadai maruah negara.
Imran Hakimi
Kolumnis Fokus
Pelajar Jurusan Sains Politik Universiti Kebangsaan Malaysia
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.

Kesimpulan


KDN sedia bincang, beri maklumat berkaitan SOSMA

LENGGONG, 21 Jamadilawal 1444H, Jumaat – Kementerian Dalam Negeri (KDN) sedia mengadakan perbincangan dengan mana-mana pihak termasuk badan bukan kerajaan (NGO) bagi memberikan maklumat berkaitan Akta Kesalahan Keselamatan (Langkah-Langkah Khas) 2012 (SOSMA).

Timbalan Menterinya, Datuk Seri Dr Shamsul Anuar Nasarah berkata, perbincangan itu juga antara lain bagi membolehkan tidak berlakunya salah faham berkaitan undang-undang yang ada di negara ini termasuk SOSMA.

“Kami sedia dengar pandangan dan buka peluang untuk NGO datang (berjumpa) supaya kami boleh beri maklumat agar mereka faham.

“Mereka mungkin tidak dapat maklumat tepat. Jadi kami boleh kongsi maklumat,” kata Ahli Parlimen Lenggong itu selepas merasmikan Festival Lenggong GeoPark di Laman Budaya Lenggong hari ini.

Jelasnya, apa sahaja undang-undang dibuat, adalah demi kepentingan rakyat dan negara ini.

Semalam, Naib Presiden Muda, Zaidel Baharudin berkata, kerajaan patut menyemak semula SOSMA dan tampil dengan undang-undang baharu yang lebih bagus.

Terdahulu, Shamsul Anuar berkata, peluang pelaburan baharu dan besar mampu mengangkat Lenggong GeoPark sebagai kalendar penting pelancongan untuk dimanfaatkan pelancong tempatan dan luar negara, termasuklah penyediaan pusat konvensyen dan prasarana pelancongan. – Bernama


Malaysia kutuk serangan berani mati di Ankara

BANGI, 16 Rabiulawal 1445H, Isnin – Malaysia mengutuk sekeras-kerasnya insiden serangan berani mati di Ankara semalam sehingga mencederakan dua orang pegawai polis.

Kementerian Luar berkata, sebagai tanda solidariti bersama Turkiye dan seiring dengan pendirian masyarakat antarabangsa, Malaysia menentang penuh sebarang bentuk tindakan keganasan bertujuan mengganggu proses politik yang sah.

Bagaimanapun katanya, tiada laporan mana-mana rakyat Malaysia terbabit dalam kejadian itu.

“Kedutaan Besar Malaysia di Ankara sedang memantau perkembangan terkini dan berhubung rapat dengan pihak berkuasa tempatan berkaitan untuk mendapatkan maklumat lanjut.

“Rakyat Malaysia di Turkiye digesa untuk mengambil langkah berjaga-jaga dan sentiasa mematuhi nasihat daripada pihak berkuasa tempatan,” katanya dalam kenyataan hari ini.

Dalam kejadian terkutuk itu, dua penyerang meletupkan bom di hadapan bangunan kerajaan Turkiye di Ankara menyebabkan kedua-dua penyerang maut dan dua pegawai polis cedera.

Kumpulan militan Kurdish mengaku bertanggungjawab atas serangan itu.

Bagaimanapun, Wisma Putra berkata, sekiranya memerlukan bantuan, Kedutaan Besar Malaysia di Ankara dan Konsulat Jeneral Malaysia di Istanbul boleh dihubungi seperti di butiran berikut:


COVID-19: 0.61 peratus kes baharu kategori 3 hingga 5

KUALA LUMPUR, 2 Syaaban 1443H, Sabtu – Sebanyak 203 kes atau 0.61 peratus daripada 33,209 kes baharu COVID-19 yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 33,006 kes pula terdiri daripada kategori satu dan dua, sekali gus menjadikan jumlah kes kumulatif sebanyak 3,561,766.

“Daripada 203 kes kategori tiga hingga lima, 43 kes melibatkan individu yang tidak divaksinasi atau belum lengkap divaksinasi serta 117 kes lengkap vaksinasi namun belum menerima dos penggalak.

“Selain itu, terdapat 43 kes telah menerima dos penggalak, 119 kes melibatkan individu berumur 60 tahun dan ke atas, 67 kes mempunyai komorbid dan satu kes ibu mengandung,” katanya.

Dr Noor Hisham memaklumkan sebanyak 1,997 kes COVID-19 dimasukkan ke hospital semalam melibatkan 721 kes kategori tiga hingga lima serta 1,276 kes kategori satu dan dua.

Sementara itu, sebanyak 348 kes memerlukan rawatan di Unit Rawatan Rapi (ICU) dan 211 kes memerlukan bantuan pernafasan sekali gus menjadikan kadar penggunaan alat bantuan pernafasan kini 24 peratus manakala 26,352 kes sembuh dilapor semalam, menjadikan jumlah kumulatif sebanyak 3,223,650 kes.

Mengenai penggunaan katil kes kritikal atau ICU COVID-19 di hospital, Dr Noor Hisham memaklumkan tujuh negeri menunjukkan pengisian 50 peratus atau lebih iaitu Putrajaya (100 peratus), Perlis (73 peratus), Selangor (61 peratus), Kuala Lumpur (58 peratus), Johor (57 peratus), Perak (51 peratus), dan Kelantan (50 peratus).

Dr Noor Hisham berkata nilai kadar kebolehjangkitan (Rt) COVID-19 negara kini 1.02, dengan Sarawak mencatatkan Rt tertinggi iaitu 1.41 diikuti Perak (1.28), Kuala Lumpur (1.23) dan Terengganu (1.18).

Dalam pada itu, beliau menasihati individu yang positif COVID-19 kategori 2B dan ke atas atau mempunyai gejala yang semakin teruk untuk hadir ke Pusat Penilaian COVID-19 (CAC) atau hospital terdekat untuk pemeriksaan lanjut tanpa menunggu panggilan telefon daripada pusat itu. – Bernama


Google nyahaktif sementara data trafik peta di Ukraine

SAN FRANCISCO, 26 Rejab 1443H, Isnin – Alphabet Inc Google mengesahkan telah menyahaktifkan sementara waktu beberapa fungsi Peta Google – yang memberikan maklumat langsung mengenai keadaan trafik dan kesibukan jalan di tempat yang berbeza – untuk Ukraine.

Syarikat itu mengambil tindakan menyahaktif lapisan trafik Peta Google secara global dan maklumat langsung mengenai kesibukan tempat seperti kedai dan restoran di Ukraine untuk keselamatan komuniti setempat di negara itu.

Ia dilakukan selepas berunding dengan sumber termasuk pihak berkuasa wilayah.

Ukraine berdepan serangan daripada tentera Russia yang menceroboh negara itu sejak Khamis lalu.

Hampir 400,000 orang awam – terutamanya wanita dan kanak-kanak – melarikan diri ke negara jiran, tatkala peluru berpandu dilancarkan ke bandar-bandar Ukraine.

Russia memanggil tindakannya ke atas Ukraine sebagai ‘operasi khas’.

Syarikat teknologi besar termasuk Google berkata, mereka mengambil langkah baharu untuk melindungi keselamatan pengguna di rantau itu.

Perkhidmatan dalam talian dan laman media sosial juga telah diterokai oleh penyelidik yang menyusun aktiviti sekitar peperangan.

Profesor di Institut Pengajian Antarabangsa Middlebury California berkata, Peta Google membantunya menjejaki ‘kesesakan lalu lintas’ yang sebenarnya adalah pergerakan Russia ke arah sempadan beberapa jam sebelum Presiden Russia, Vladimir Putin mengumumkan serangan itu.

Google berkata, maklumat trafik langsung kekal tersedia kepada pemandu menggunakan ciri navigasi selekoh demi selekoh di kawasan itu. – Agensi

Pautan terdahulu;


Proaktif cari solusi, henti sikap retorik mendaulat Syariah

BANGI, 14 Rejab 1442H, Jumaat – “Selama puluhan tahun, sejak sekitar hujung 70-an, laungan retorik mendaulatkan undang-undang Syariah sentiasa menjadi pembakar semangat perjuangan.

“Namun, sedarkah kita bahawa sebahagian besar daripada undang-undang Sivil itu sendiri tidak bertentangan dengan undang-undang Syariah, malah yang dikatakan undang-undang Syariah itu sendiri pun tidak menepati 100 peratus kehendak Syariah.”

Demikian ulas Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman berkenaan keputusan Mahkamah Persekutuan berhubung kes seks luar tabii, semalam.

Terdahulu, Mahkamah Persekutuan memutuskan bahawa peruntukan undang-undang Syariah Selangor yang menetapkan seks luar tabii sebagai jenayah, adalah tidak sah dan tidak konsisten dengan Perlembagaan Persekutuan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim, dalam penghakimannya berkata, hanya Parlimen ada bidang kuasa menggubal undang-undang yang menjadikan seks luar tabii sebagai jenayah.

Beliau berkata, Seksyen 28 Enakmen 28 Kesalahan-kesalahan Jenayah Syariah (Selangor) 1995 yang membenarkan hukuman bagi seks luar tabii, adalah tidak konsisten dengan Perlembagaan Persekutuan.

Berikutan itu, Ustaz Hazizi meminta, pihak berkaitan proaktif menyelidik dan memberikan solusi praktikal ke arah memperkasakan kehendak Syariah melalui kedua-dua sistem iaitu Sivil dan Syariah.

“Perjuangan mendaulatkan Syariah bukan sekadar laungan mendesak itu dan ini, bersifat reaktif dan retorik.

“Kita kena hantar Ahli-Ahli Parlimen yang menjiwai perjuangan mendaulatkan Syariah, bukan sekadar namanya muslim dan kemudian menghabiskan masa bertekak tak tentu arah dalam Parlimen atau jenis yang memperjuangkan ideologi liberal sekular.

“Ini kerana Parlimen ialah kuasa tertinggi dalam menggubal undang-undang di negara kita ini,” katanya.


Pakistan, IMF bincang bantuan pinjaman AS$7 bilion

ISLAMABAD, 4 Jamadilawal 1444H, Selasa – Pakistan dan Tabung Kewangan Antarabangsa (IMF) memulakan perbincangan secara atas talian bagi semakan kali kesembilan untuk program pinjaman sebanyak AS$7 billion.

Kementerian Kewangan dalam kenyataan memaklumkan, Pakistan telah berkongsi data fiskal termasuk bantuan untuk banjir dan perbelanjaan berkaitan.

Malah, satu pasukan daripada agensi berkenaan dijangka akan membuat lawatan ke negara itu tidak lama lagi.

Di bawah Kemudahan Dana Lanjutan (EFF) IMF, Pakistan memperoleh AS$6 bilion bailout pada 2019 namun ditambah AS$1 bilion lagi awal tahun ini.

Wakil IMF Esther Perez berkata, sebagai sebahagian daripada semakan kesembilan di bawah EFF, perbincangan jarak jauh antara kakitangan IMF dan pihak berkuasa Pakistan berhubung dasar untuk mengutamakan semula dan menyasarkan sokongan yang lebih baik terhadap keperluan kemanusiaan dan pelan pemulihan.

Tahun ini, Pakistan telah dilanda banjir yang mengorbankan lebih 1,700 penduduk, memusnahkan kawasan peladangan dan juga infrastruktur sekali gus telah memburukkan lagi krisis ekonomi menyebabkan inflasi tinggi dan rizab pertukaran asing yang semakin berkurangan.

“IMF memahami keadaan banjir telah mengubah keadaan makroekonomi menyebabkan program ini diwujudkan bagi mengurangkan beban negara,” katanya.

Rizab Pakistan berjumlah AS$7.8 bilion pada 18 November lalu, hampir tidak mencukupi untuk menampung import selama sebulan.

Malah, Bursa Saham Pakistan jatuh menjunam sekitar dua peratus semalam pada hari pertama dagangannya selepas bank pusat secara tidak dijangka menaikkan kadar dasar utamanya kepada 16 peratus minggu lepas.

Terdahulu, media melaporkan IMF telah meminta Pakistan mengurangkan perbelanjaan sebelum perbincangan mengenai semakan kesembilan.

Ogos lalu, Lembaga IMF meluluskan semakan kali ke- ketujuh dan lapan selain meluluskan pengeluaran lebih AS$1.1 bilion.

Bagaimanapun semakan untuk kali-kesembilan masih tertangguh sejak September lalu. – Agensi


Istilah tepat God dalam bahasa Melayu Tuhan, bukan Allah

Oleh Muhammad Danial Haziq

BANGI, 15 Zulkaedah 1444H, Ahad – Penggunaan kalimah Allah oleh orang bukan Islam bagi tujuan pembelajaran atas alasan mahu menggunakan bahasa Melayu sangat tidak masuk akal kerana kalimah suci tersebut bukan perkataan Melayu.

Mantan Presiden gerakan Ikatan Muslimin Malaysia (ISMA), Ustaz Muhammad Fauzi Asmuni berkata, tiada pihak yang pernah mengatakan kalimah suci Allah itu adalah perkataan daripada bahasa Melayu.

“Sekiranya mereka betul nak menggunakan bahasa Melayu, mereka terjemahkan God kepada Tuhan, bukan kepada Allah.

“Tidak ada siapa mengatakan Allah itu perkataan bahasa Melayu, dan perkataan yang lebih tepat dalam bahasa Melayu kepada God adalah Tuhan.

“Tapi kenapa mereka nak spesifik menggunakan perkataan Allah?,” soal beliau ketika memberikan kuliah maghrib di Masjid Tengku Ampunan Jemaah Bukit Jelutong, Shah Alam.

Terdahulu, KDN dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, 18 April lalu.

Selepas dikritik, Anwar memaklumkan, penggunaan kalimah Allah hanya terpakai oleh penganut agama Kristian di Sarawak dalam penerbitan bahan agama mereka bagi tujuan pendidikan, dan tidak terpakai di negeri-negeri lain.

Pada masa sama, Jemaah Menteri membentangkan kepada Majlis Raja-raja cadangan kerajaan untuk memperkukuh dasar berhubung penggunaan kalimah Allah.


Jepun temui varian baharu COVID-19

TOKYO, 8 Rejab 1442H, Sabtu – Virus baharu COVID-19 telah ditemui di Jepun, dan disahkan oleh negara matahari terbit itu pada semalam.

Setakat ini, 91 kes varian itu dilaporkan di daerah Kanto di bahagian timur, manakala lagi dua kes dikesan di beberapa lapangan terbang negara itu.

Pegawai yakin bahawa varian baharu itu berasal dari luar negara, namun ia berbeza daripada virus yang kali pertama dikesan di Britain, Afrika Selatan dan Brazil.

Sehingga kini, sebanyak 151 kes COVID-19 dilaporkan daripada tiga jenis virus terbabit di Jepun.

Pada masa sama, kemunculan varian baharu itu dikhuatiri menjejaskan keberkesanan vaksin sedia disebabkan Jepun baru sahaja memulakan program suntikan vaksin COVID-19 Rabu lalu.

Sementara itu satu kelompok baharu penularan COVID-19 dikesan di kemudahan tahanan imigresen di Tokyo.

Lima pekerja dan 39 tahanan warga asing kini menjalani kuarantin selepas diuji positif COVID-19.

Pihak berkuasa enggan mendedahkan kerakyatan tahanan yang dijangkiti virus terbabit.

Bagaimanapun kesemua 130 orang tahanan di kemudahan itu sudah menjalani ujian COVID-19. -Agensi


Apa pendirian kaum lain dalam isu Palestin?

Oleh Athirah Huda Zalhe

BANGI, 24 Rabiulakhir 1445, Rabu – Pemuda BERJASA melihat isu kemanusiaan di Palestin dan kekejaman rejim Zionis ke atas Gaza yang mengorbankan lebih 10,000 nyawa setakat ini, seolah-olah hanya eksklusif untuk orang Islam di negara ini.

Walhal, seluruh masyarakat antarabangsa tanpa mengira agama dan bangsa di seluruh dunia terus agresif bersolidariti dan mendesak supaya kekejaman Israel ke atas Palestin dihentikan.

Atas sebab itu, Ketua Pemuda BERJASA, Fahmi Bazlan tertanya-tanya apakah pendirian sebenar masyarakat bukan Islam di Malaysia dalam isu berkenaan.

“Masyarakat Cina, India dan pelbagai kaum lain di negara kita ini, apa pendirian mereka? Apakah mereka tidak boleh terlibat sama dalam isu mengangkat isu ini sebagai isu kemanusiaan?

“Di mana belas kasihan mereka? Di mana penglibatan dan penyertaan (mereka), saya tak nampak perkara ini,” katanya dalam video yang dimuat naik di Facebook.

Sebaliknya, Fahmi mendakwa, beliau kini melihat seolah-olah ada satu agenda normalisasi Israel atau Islamofobia yang diterapkan pihak tertentu daripada parti politik atau gerakan sivil.

Katanya, gerakan itu mengangkat agenda liberal sehingga menyebabkan sentimen Islamofobia di Malaysia semakin menebal.

“Jadi, bila berlaku krisis kemanusiaan di Palestin, masyarakat berbilang kaum di negara kita ini seolah-olah tidak menyambut baik perkara ini, tidak mengangkat isu kemanusiaan serta dibiarkan umat Islam dari kalangan bangsa Melayu saja menjuarai perjuangan Palestin.

“Persoalannya, apakah masyarakat bukan Islam di negara kita hari ini terlibat dengan normalisasi Israel atau mereka pro-Israel? Anda sendiri menilainya.

“Jadi marilah sama-sama mengubah naratif ini supaya perjuangan pembebasan Palestin dan kekejaman yang dilakukan Zionis Israel di Gaza bukan hanya mendapat perhatian orang Islam, tetapi berbagai kaum di Malaysia,” katanya.


Zalim! Rejim haram tangkap 364 rakyat Palestin pada November tanpa kesalahan

RAMALLAH, 28 Rabiulakhir 1443H, Jumaat – Kira-kira 364 rakyat Palestin termasuk 50 wanita dan kanak-kanak menjadi mangsa keganasan apabila ditangkap rejim negara penjajah Israel tanpa alasan kukuh sepanjang November.

Menurut laporan bulanan Pusat Kajian Tahanan Palestin (PPCS), pencabulan terhadap rakyat Palestin semakin ketara bulan lalu terutama di kawasan Tebing Barat.

Memetik laporan Pusat Maklumat Palestin, sebanyak 130 penduduk ditahan di sekitar bandar al-Quds manakala 48 lagi ditahan di al-Khalil (Hebron), kawasan paling besar di Tebing Barat.

Malah, 10 nelayan yang tidak bersalah di luar Perairan Gaza juga turut menjadi mangsa sasaran pasukan keselamatan ganas, manakala dua lagi di tahan di Persimpangan Erez serta tiga lagi didakwa melanggar sempadan serta dua wartawan.

Bukan sekadar itu, pasukan tentera negara zalim itu sering membuat serbuan di Tebing Barat dan bandar al-Quds yang menyasarkan rakyat Palestin

Sehingga kini, kira-kira 7,000 rakyat Palestin ditahan di penjara negara Zionis dibawah penahanan pentadbiran yang hanya ditempatkan di penjara tanpa di bicarakan.

Malah, ada yang ditahan berlanjutan sehingga 11 tahun tanpa dibicara.

Tahanan hanya mampu melakukan mogok lapar secara terbuka bagi menunjukkan ketidakpuasan hati mereka.

Bahkan, puluhan Ahli Parlimen Palestin turut menjadi tahanan negara haram bersama 20 wartawan yang membuat liputan, dan kesemua mereka diletakkan di bawahan polisi tahanan yang sama. – Agensi


OIC, Liga Arab hanya cakap kosong isu Palestin

KUALA LUMPUR, 9 Rabiulakhir 1445H, Selasa – Bekas Perdana Menteri, Datuk Seri Ismail Sabri Yaakob kesal dengan Pertubuhan Kerjasama Islam (OIC) dan Liga Arab kerana hanya bercakap kosong dalam mencari penyelesaian tuntas terhadap isu Palestin.

Walhal, OIC dan Liga Arab sepatutnya menunjukkan kepada dunia bahawa negara Islam bersatu dalam mengekang kekejaman berterusan rejim Zionis terhadap penduduk Palestin.

“Sehingga hari ini, kita kesal tiada satu pun tindakan diambil OIC dan Liga Arab kecuali hanya bercakap kosong. Sepatutnya OIC dan Liga Arab menunjukkan kepada dunia negara Islam bersatu.

“Satu tindakan tegas perlu diambil OIC dan Liga Arab, konflik Palestin dan Israel ini perlu dinoktahkan segera,” katanya berucap pada sesi perbahasan Rang Undang-Undang (RUU) Perbekalan 2024 di Dewan Rakyat hari ini.

Pada Rabu lalu, BH melaporkan kenyataan akhir Mesyuarat Luar Biasa Tergempar Jawatankuasa Eksekutif OIC Peringkat Menteri-Menteri Luar Negeri di Jeddah, Arab Saudi menekankan peranan penting komuniti global dalam menghalang pengusiran rakyat Palestin dari tanah air mereka.

Kenyataan itu juga menekankan keperluan segera menangani krisis pelarian Palestin dan keperluan untuk penyelesaian menyeluruh terhadap konflik sejajar dengan resolusi Pertubuhan Bangsa-Bangsa Bersatu (PBB) dan Inisiatif Damai Arab.


Kes COVID-19 India melebihi 2 juta

NEW DELHI, 17 Zulhijjah 1441H, Jumaat – Kes COVID-19 di India melepasi angka dua juta pada Jumaat – mencecah 2,027,074 – lapor agensi berita Xinhua, memetik Kementerian Kesihatan Persekutuan.

Sebanyak 62,538 kes baharu dikesan di negara ini dalam 24 jam terakhir. Sejumlah 886 orang meninggal dunia sejak Khamis, dengan jumlah korban kepada 41,585, menurut data kementerian.

Menurut data itu, 1,378,105 pesakit berjaya dirawat dan dikeluarkan dari hospital. Namun, masih terdapat 607,384 kes aktif di pelbagai hospital di seluruh negara.

Jumaat adalah hari kelapan berturut-turut apabila lebih 50,000 kes baharu didaftarkan di negara ini. Peningkatan mendadak ini terutama disebabkan oleh fokus pemerintah untuk meningkatkan pengujian sampel.

Berdasarkan data Majlis Penyelidikan Perubatan India (ICMR), sejumlah 22,788,393 sampel telah diuji hingga 6 Ogos, dengan 639,042 sampel diuji pada Khamis.


Bantuan bakul makanan tak beri impak, perlu buka semula sektor ekonomi

BANGI, 26 Zulhijjah 1442H, Khamis – Perintah Kawalan Pergerakan (PKP) yang dilaksanakan di seluruh negara sejak Mac tahun lalu menyaksikan satu demi satu perniagaan mula tumbang.

Bahkan, syarikat gergasi tidak terkecuali gulung tikar hingga menyebabkan ramai hilang pendapatan sekali gus mengakibatkan jumlah golongan M40 menurun dan B40 naik mendadak.

Langkah paling wajar bagi mengatasi masalah ini, kerajaan perlu membuka kembali sektor ekonomi dengan prosedur operasi standard (SOP) lebih ketat.

Ini kerana melihat suasana pandemik semasa, semua ekonomi dianggap perlu, kata Setiausaha Pemuda gerakan Islam, Ikatan Muslimin Malaysia (ISMA) Iskandar Puteri, Muhammad Sulhi Md Nazir.

Beliau berpandangan dengan tindakan itu, sekurang-kurangnya rakyat boleh bernafas kembali seperti biasa malah apabila ekonomi bertambah rancak, kerajaan akan mendapat kembali pendapatan stabil.

“Bantuan bakul makanan tidak memberi impak untuk jangka panjang. Rakyat perlukan jaminan pekerjaan demi kelangsungan hidup. Pakej rangsangan seperti bantuan wang tunai mesti ditambah khususnya mereka dibuang kerja atau gaji dipotong.

“Ia serampang dua mata kerana bantuan tambahan ini dapat mengurangkan kes pengangguran, manakala perusahaan kecil dan sederhana (PKS) juga dapat dibantu,” katanya menulis di Berita Harian.

Pada masa sama, beliau menggesa kerajaan mempercepatkan sebarang bayaran kepada syarikat berurusan dengannya.

“Semua jabatan, agensi, syarikat berkaitan kerajaan (GLC), pihak berkuasa tempatan (PBT) dan mana-mana pihak terbabit, perlu mempercepatkan bayaran.

“Ada berbulan-bulan tidak dapat bayaran. Setiap bulan, PKS ada komitmen perlu dilangsaikan termasuk gaji pekerja, bayaran kepada pembekal, bil utiliti dan kos menyelenggara kenderaan pengangkutan. Apabila bayaran dipercepatkan, ia sangat membantu dalam melancarkan perjalanan PKS,” katanya.

Selain itu, bagi individu yang masih mempunyai pendapatan stabil dan perniagaan masih rancak, Sulhi menyarankan mereka untuk bersama-sama membantu sektor ekonomi PKS.

Ini secara tidak langsung dapat menggerakkan ekonomi kembali dan lebih banyak peluang pekerjaan dapat diwujudkan.

“Kerajaan juga perlu fokus terhadap mana-mana syarikat PKS berdaya maju dan berpotensi jauh untuk dikembangkan hingga dapat mengembangkan produk ke luar negara.

“Selain bantuan modal kewangan, kerajaan juga boleh membantu dari segi dokumentasi (ramai usahawan terkandas kerana kurang pengalaman) dan bantuan pemasaran sesuai dengan syarikat berkenaan.

“Banyak syarikat PKS kita berpotensi untuk pergi jauh. Jika tiada bantuan sewajarnya dan sokongan padu daripada masyarakat, pasti kita tidak akan berkembang jauh, sekali gus merugikan kita pada masa akan datang,” katanya.


PRN Johor: Muhyiddin tak tanding bukan kerana takut

KUALA TERENGGANU, 10 Rejab 1443H, Sabtu – Ahli Majlis Tertinggi (MT) Bersatu, Datuk Razali Idris menegaskan keputusan Tan Sri Muhyiddin Yassin tidak mempertahankan kerusi Dewan Undangan Negeri (DUN) Gambir pada Pilihan Raya Negeri (PRN) Johor bulan depan, bukanlah disebabkan takut tewas.

Sebaliknya, keputusan berkenaan dibuat adalah untuk menumpukan kerja keras ke seluruh Johor bagi memastikan parti lawan tidak berjaya membentuk kerajaan.

“Tidak timbul soal tewas tetapi Muhyiddin mahu memberi laluan kepada muka baharu untuk bertanding di Dun Gambir.

“Beliau yang juga memutuskan hanya seorang calon daripada parti itu diketengahkan untuk bertanding, sama ada di kerusi DUN atau Parlimen,” katanya.

Razali juga berkata, tindakan untuk meletakkan seorang calon bertanding sama ada di kerusi DUN atau Parlimen itu adalah bagi membolehkan mereka memberi sepenuh tumpuan untuk pembangunan di kawasan diwakili.

Malah sebelum ini, Muhyiddin sendiri menjelaskan beliau tidak akan bertanding bagi mempertahankan kerusi yang disandangnya sebelum ini.

Jelasnya, beliau mahu memberikan tumpuan sepenuh masa kepada yang lebih utama iaitu Parlimen, menguruskan parti pada peringkat pusat dan menyampaikan mesej perjuangan yang sebenar.

Pada Pilihan Raya Umum ke-14 (PRU14), Muhyiddin menang di DUN Gambir selepas memperoleh majoriti 3,088 undi mengalahkan calon Barisan Nasional (BN), Datuk M Asojan serta calon PAS, Datuk Dr Mahfodz Mohamed.


Harga petrol kekal, diesel turun 2 sen

BANGI, 16 Jamadilakhir 1442H, Jumaat – Harga runcit petrol RON95 dan RON97 kekal, masing-masing pada paras RM1.90 dan RM2.20 seliter bagi tempoh 30 Januari hingga 5 Februari 2021.

Sementara, bagi harga runcit diesel turun 2 sen kepada RM2.07 seliter, menurut Kementerian Kewangan dalam satu kenyataan, hari ini.

Katanya, penetapan harga runcit produk petroleum secara mingguan menggunakan formula Automatic Pricing Mechanism (APM).

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Turkiye kutuk usaha ubah status quo al-Aqsa

ANKARA, 8 Muharam 1445H, Rabu – Presiden Turkiye, Recep Tayyip Erdogan berikrar untuk terus menyokong perjuangan Palestin dan meningkatkan kemakmuran rakyat negara itu.

“Kami terus menyokong perjuangan Palestin dengan cara yang paling kuat. Kami amat prihatin terhadap keganasan peneroka haram,” kata Erdogan ketika sidang akhbar dengan rakan sejawatannya dari Palestin, Mahmoud Abbas, di ibu negara, Ankara pada Selasa.

Erdogan dan Abbas mengadakan perbincangan bersemuka di kompleks presiden untuk membincangkan hubungan dua hala, isu Palestin-Israel dan perkembangan serantau serta antarabangsa yang lain.

“Kami tidak boleh bertolak ansur dengan sebarang tindakan yang cuba mengubah status quo sejarah tempat suci, khususnya Masjid al-Aqsa. Perpaduan dan perdamaian rakyat Palestin adalah elemen penting dalam proses ini,” katanya.

Erdogan turut menegaskan adalah penting bagi masyarakat antarabangsa, khususnya Pertubuhan Bangsa-Bangsa Bersatu (PBB) untuk terbabit dalam isu Palestin.

“Menubuhkan negara Palestin yang merdeka dengan Baitulmaqdis Timur sebagai ibu kotanya, dalam sempadan 1967 berdasarkan parameter PBB, adalah penting untuk keamanan dan kestabilan seluruh wilayah kita,” tegasnya.

Perdana Menteri Israel, Benjamin Netanyahu, juga dijangka melawat Turkiye minggu ini, bagaimanapun perjalanan itu ditangguhkan selepas beliau menjalani pembedahan tidak dijadualkan pada hujung minggu.

Ankara sangat menyokong penyelesaian dua negara bagi konflik Israel-Palestin, termasuk penubuhan negara Palestin, dengan Baitulmaqdis Timur sebagai ibu kotanya. – Agensi


Dewan Rakyat tak terima notis cabar pelantikan Speaker

KUALA LUMPUR, 2 Zulhijjah 1441H, Khamis – Dewan Rakyat tidak menerima sebarang notis daripada Ahli Parlimen Langkawi Tun Dr Mahathir Mohamad dan empat Ahli Parlimen lain yang memfailkan tindakan undang-undang bagi mencabar kesahihah pelantikan Datuk Azhar Azizan Harun dan Datuk Seri Azalina Othman Said, masing-masing sebagai Yang Dipertua dan Timbalan Yang Dipertua Dewan Rakyat.

Timbalan Yang Dipertua 1 Dewan Rakyat Datuk Mohd Rashid Hasnon berkata, beliau menyerahkan kepada undang-undang untuk tindakan selanjutnya.

“Mengikut hemat saya, Tun (Dr Mahathir) bersama empat rakan yang lain boleh berbuat apa yang diinginkan dalam amalan demokrasi asalkan mengikut undang-undang yang termaktub,” katanya dalam satu kenyataan yang diedarkan kepada media di Bangunan Parlimen di sini hari ini.

Hari ini, Dr Mahathir bersama empat Ahli Parlimen iaitu Datuk Seri Mukhriz Tun Dr Mahathir (Jerlun), Dr Maszlee Malik (Simpang Renggam), Datuk Wira Amiruddin Hamzah (Kubang Pasu) dan Datuk Dr Shahruddin Md Salleh (Sri Gading) menfailkan saman pemula terhadap Azhar, Azalina, Timbalan Yang Dipertua Dewan Rakyat Datuk Mohd Rashid Hasnon dan Setiausaha Dewan Rakyat Nizam Mydin Bacha Mydin melalui Tetuan Law Practice of Rafique di Pejabat Pendaftar Mahkamah Tinggi Sivil di sini.

Kelima-lima Ahli Parlimen itu memohon deklarasi bahawa kerusi Yang Dipertua Dewan Rakyat sejak 13 Julai lepas masih kosong dan pelantikan Azhar dan Azalina itu adalah tidak sah kerana ia tidak berperlembagaan dan/atau bercanggah dengan Perlembagaan Persekutuan dan/atau Peraturan 3,4, 6 dan 47 Peraturan-Peraturan Majlis Mesyuarat Dewan Rakyat dan/atau kedaulatan undang-undang.

Pada 13 Julai, Azhar bekas Pengerusi Suruhanjaya Piliharaya (SPR) dipilih sebagai Yang Dipertua Dewan Rakyat ke-10, menggantikan Tan Sri Mohamad Ariff Md Yusof.

Azalina, yang juga Ahli Parlimen Pengerang, dilantik sebagai Timbalan Yang Dipertua bagi menggantikan Ahli Parlimen Teluk Intan Nga Kor Ming yang meletak jawatan Timbalan Yang Dipertua Dewan Rakyat.

Perdana Menteri Tan Sri Muhyiddin Yassin mengusulkan pencalonan Azhar mengikut Peraturan Mesyuarat 4(1), Peraturan-Peraturan Majlis Mesyuarat Dewan Rakyat. – Bernama


Penentang usaha martabat Jawi lupa daratan, buta sejarah

BANGI, 12 Zulhijjah 1441H, Ahad – Tindakan kerajaan Pahang mewajibkan tulisan Jawi pada papan kenyataan dan premis perniagaan adalah tepat sebelum luput dan tidak dipedulikan lagi.

Menyokong perkara itu, Timbalan Presiden PAS, Tuan Ibrahim Tuan Man berkata, tindakan itu adalah usaha untuk mengembalikan martabat tulisan Jawi sebagai salah satu teras kebudayaan negara.

Beliau berkata, banyak bangsa di dunia bukan sahaja kehilangan tulisan, malah budaya dan adat resam mereka turut mengalami nasib sama.

“Tindakan itu juga untuk mengukuhkan semula asas pembentukan negara Malaysia yang dibina atas permuafakatan Islam sebagai agama Persekutuan, bahasa Melayu sebagai bahasa Kebangsaan dan budaya Melayu sebagai teras kebudayaan,” katanya dalam satu kenyataan hari ini.

Mengulas lanjut, Tuan Ibrahim yang juga Menteri Alam Sekitar dan Air berkata, sejarah membuktikan bahawa tulisan Jawi digunakan dalam perjanjian utama sama ada di era penjajahan mahupun sebelumnya.

Bahkan, katanya, setiap pengisytiharan Majlis Raja-Raja, surat rasmi kerajaan dan mata wang turut ditulis dalam tulisan Jawi.

Bagaimanapun, beliau berkata, tulisan berkenaan dipinggirkan sedikit demi sedikit daripada kehidupan masyarakat hari ini.

Tambahan pula, pihaknya bimbang akan penyata Khir Johari sekitar 1960-an, yang memansuhkan penggunaan tulisan Jawi dalam sistem pendidikan negara.

“Mereka yang menentang usaha ini adalah golongan yang lupa daratan dan buta sejarah pembentukan negara.

“PAS turut meminta supaya semua negeri melaksanakan agenda pemerkasaan tulisan Jawi seperti Pahang bermula di papan tanda premis dan jalan,” tegasnya.

Kerajaan negeri Pahang memutuskan bahawa semua papan tanda di jalan raya dan premis perniagaan perlu menyertakan tulisan Jawi dengan saiz yang sama dengan tulisan rumi.

Dasar itu dikuat kuasakan sejak 1 Januari 2020 dan tindakan akan dikenakan kepada premis yang tidak berbuat demikian.

Penggunaan tulisan jawi itu selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang juga Sultan Pahang supaya tulisan berkenaan diperkasakan di negeri berkenaaan.

Bagaimanapun, Ahli Dewan Undangan Negeri (ADUN) Tras DAP, Chow Yu Hui dilapor memfailkan permohonan untuk mahkamah menyemak semula arahan yang dikeluarkan kerajaan Pahang dan pihak berkuasa tempatan.

Memetik laporan portal liberal MalaysiaKini, Yu Hui mendakwa, kerajaan Pahang dan kerajaan tempatan tidak harus memaksa orang ramai, terutama pemilik perniagaan, pertubuhan bukan kerajaan (NGO) atau mana-mana pihak untuk menyertakan tulisan Jawi di papan tanda mereka.

“Ini menafikan kebebasan mereka untuk membuat pilihan. Setiap pihak ada khalayak sasaran sendiri.

“Misalnya, pelanggan di restoran Cina atau kedai barangan agama Buddha/Taoisme adalah orang bukan Melayu yang tidak boleh membaca Jawi. Jadi apa perlunya menyertakan tulisannya (di papan tanda)?” soalnya.


Empat warga asing didakwa rogol kanak-kanak berusia 13 tahun

KAJANG, 28 Zulhijjah 1441H, Selasa – Tiga warga Pakistan dan seorang warga Bangladesh mengaku tidak bersalah di Mahkamah Sesyen di sini, hari ini, atas pertuduhan merogol dan mencabul seorang kanak-kanak perempuan berusia 13 tahun sejak dua tahun lalu.

Muhammad Haque Anwar Ul, 34; Yousaf Gul, 35; Astar Khan, 29, kesemuanya warga Pakistan dan warga Bangladesh Md Suhag Hosan, 33, membuat pengakuan itu, selepas pertuduhan dibacakan dalam bahasa Bangladesh dan Urdu.

Mengikut kertas pertuduhan, Yousaf didakwa telah merogol mangsa ketika itu berusia 11 tahun di sebuah kondominium di Jalan Hulu Langat, Batu 9 Cheras, Hulu Langat, pada November 2018, sementara Anwar Ul dan Mg Suhag turut dituduh melakukan kesalahan serupa di tempat sama, masing-masing pada Oktober 2019 dan 2019.

Mereka didakwa melakukan kesalahan itu mengikut Seksyen 375 (g) Kanun Keseksaan yang boleh dihukum di bawah Seksyen 376 (2)(d) Kanun Keseksaan, yang memperuntukkan hukuman penjara maksimum 30 tahun dan juga boleh dikenakan sebat, jika sabit kesalahan.

Astar pula didakwa dengan sengaja telah menyentuh bahagian badan kanak-kanak itu di tempat sama pada November 2019 dan didakwa mengikut Seksyen 14 (a) Akta Seksual Kanak-Kanak 2017, yang memperuntukkan hukuman penjara maksimum 20 tahun dan boleh juga dikenakan sebat, jika sabit kesalahan.

Timbalan Pendakwa Raya Norhana Sahat tidak menawarkan jaminan, memandangkan kesemua tertuduh warga asing, namun Anwar Ul, yang diwakili peguam, Dr Pritam Singh Doal memohon dibenarkan diikat jamin kerana mempunyai saudara yang berkahwin dengan rakyat tempatan.

Hakim Mohd Kafli Che Ali membenarkan Anwar Ul diikat jamin RM10,000 dengan seorang penjamin rakyat tempatan dan dengan syarat tambahan pasport diserahkan kepada mahkamah, serta dilarang menganggu mangsa sehingga selesai kes.

Tiga lagi tertuduh yang tidak diwakili peguam tidak dibenarkan diikat jamin. Mahkamah menetapkan 5 Oktober ini untuk sebutan semula kes bagi keempat-empat lelaki itu.

Pada 11 Julai lalu, ibu saudara mangsa mendakwa mangsa telah dirogol dan dilacurkan oleh bapa kandung sendiri di sebuah kondominium di Hulu Langat sejak tahun 2017.

Sebelum ini, pada 6 Ogos lepas,  seorang pemandu lori yang juga bapa kepada kanak-kanak perempuan itu mengaku bersalah di Mahkamah Sesyen Shah Alam atas dua pertuduhan melakukan eksploitasi seks terhadap isteri dan anaknya antara Januari 2015 dengan Februari tahun ini.

Mahkamah itu menetapkan 19 Ogos untuk mendengar  fakta kes sebelum menjatuhkan hukuman. -Bernama


Kos tenaga melambung tinggi beri tamparan kepada peniaga Britain

LONDON, 19 Rabiulakhir 1444H, Selasa – Lebih satu pertiga restoran di Britain mengurangkan waktu perniagaan sejak tiga bulan lalu kerana tidak mampu menampung kos tenaga yang melambung tinggi.

Laporan oleh Pejabat Statistik Kebangsaan (ONS) menyatakan, kira-kira enam peratus pub, kafe dan restoran di seluruh United Kingdom (UK) menutup operasi mereka dua hari seminggu.

Selain itu, tujuh peratus lagi dibuka kurang sehari, manakala 21 peratus telah mengurangkan jam beroperasi tetapi bukan bilangan hari dibuka.

Menurut pejabat itu, pengurangan masa operasi adalah lebih biasa dalam sektor perhotelan berbanding bahagian lain dalam ekonomi Britain, di mana hanya tujuh peratus perniagaan melaporkan perkara ini.

Banyak perniagaan hospitaliti juga melaporkan, permintaan berkurang kerana pelanggan juga dikenakan bil tenaga yang melonjak sejak perang di Ukraine bermula.

Kerajaan Britain mengumumkan subsidi tenaga sementara untuk perniagaan pada bulan September, tetapi ONS berkata, ia hanya memberikan sedikit perubahan dalam bahagian perniagaan hospitaliti.

Bulan lalu, sebuah badan perdagangan yang dikenali sebagai UKHospitality berkata, lebih satu pertiga daripada sektor itu berisiko terjejas awal tahun depan disebabkan peningkatan kos tenaga dan bil-bil lain.

Pada akhir September, Gabungan Perniagaan Eropah memberi amaran mengenai krisis tenaga dan kos gas dan elektrik yang melambung tinggi di seluruh Eropah.

Tindakan itu boleh menyebabkan penutupan beribu-ribu firma EU.

Majoriti negara Eropah sedang bergelut dengan krisis tenaga berikutan sekatan terhadap tenaga Russia kerana serangannya di Ukraine.

Akibatnya, negara anggota EU sedang mencari cara untuk mengurangkan tamparan daripada kos yang melambung tinggi.

Kebimbangan semakin meningkat mengenai kemungkinan kemelesetan di zon Euro dengan inflasi sudah meningkat ke paras tertinggi sepanjang masa sebanyak 9.1 peratus pada bulan Ogos.

Kadar itu diramalkan dua digit menjelang akhir tahun ini.

Menurut S&P Global Ratings Company, Britain sudah pun mengalami kemelesetan setahun, dengan pound British merosot hampir 5 peratus pada satu ketika kepada $1.0327, terendah sejak 1971. – Agensi


Kerajaan dilihat tiada niat langsung batalkan SJKC, UEC

Oleh Ainul Illia Meor Suzurudin

BANGI, 23 Safar 1443H, Khamis – Kerajaan sering kali menyeru kepada perpaduan rakyat, namun kerajaan juga yang menjadi punca utama rakyat semakin terpisah.

Jelas sekali antara faktor utama rakyat tidak bersatu padu adalah berpunca daripada aspek pendidikan yang berlarutan sejak sekian lama.

Para pelajar sejak kecil sudah dibiar dalam suasana yang dipisah-pisahkan melalui jenis sekolah yang berbeza – sekolah kebangsaan, sekolah jenis kebangsan Cina (SJKC) dan sekolah jenis kebangsaan Tamil (SJKT).

Penyelidik sejarah Melayu, Zaharah Sulaiman mendakwa, situasi ini berlaku kerana kerajaan lebih memilih untuk ‘melayan’ kehendak pemain politik yang mempunyai agenda masing-masing, tanpa menghiraukan kehendak rakyat.

Walhal, beliau berkata, jika dilihat pada zaman Tunku Abdul Rahman Putra Al-Haj, dalam Akta Pendidikan 1966, terdapat peruntukan yang memberi kuasa kepada menteri berkenaan untuk menutup atau memansuhkan SJKC dan SJKT.

Namun, malangnya pada tahun 1996, Menteri Pelajaran ketika itu telah membatalkan peruntukan tersebut atas sebab-sebab tertentu.

“Kemungkinan besar atas sebab politik. Ramai cerdik pandai, Tan Sri Dr Wan Mohd Zahid, Tan Sri Abdul Rahman Arshad, Datuk Abdul Raof Hussin merayu kepada kerajaan supaya ia tidak dibatalkan.

“Dari situ pun kita nampak dah kegagalan kerajaan di mana tak ambil iktibar akan sejarah. Malah, lagi dipermudahkan bagi SJKC untuk berkembang, dengan membatalkan peruntukan dalam Akta Pendidikan 1966 itu,” katanya dalam wawancara PEMBELA, bertajuk ‘UEC, Jangan Gadai Maruah Negara & Identiti Nasional, yang diadakan secara maya, malam ini.

Mengulas lanjut, beliau mendakwa, sehingga ke hari ini pun kerajaan meluluskan segala kehendak mereka hingga menggoyahkan sistem pendidikan kebangsaan.

“Tambah sekolah. Tambah bantuan. Ini yang menyulitkan lagi permintaan rakyat. Kerajaan tidak ada keprihatinan langsung, bahkan kita lihat kerajaan tiada niat untuk menghalang SJKC daripada berterusan, menghalang Sijil Peperiksaan Bersepadu (UEC) diiktiraf.

“Kita tak nampak satu jalan pun. Tahun demi tahun, permintaan dari rakyat, NGO makin bertambah sukar untuk dipertimbang oleh kerajaan. Kerajaan dah memihak kepada mereka terlampau dalam,” katanya.

Zaharah berkata, semenjak bangsa Cina dan India menjejak ke tanah air ini, tiada satu pun identiti mereka digugat oleh penduduk tempatan, malah diangkat-angkat.

“Itu pun mereka enggan beralah, tak nampak keikhlasan mereka. Apa sahaja yang kita ajukan, mereka anggap budaya, bahasa mereka disentuh.

“Mereka amat curiga dan sangsi kepada semua usaha kerajaan. Mereka dah bina tembok. Kita pula macam anjing menyalak bukit,” dakwanya.

Kesal dengan keadaan itu, beliau menyifatkan keangkuhan dan pemikiran etnosentrik puak inilah yang sebenarnya akan menghuru-harakan negara.

Dakwanya, pemain politik Cina mempunyai kuasa mendesak yang sangat kuat, mereka menjadi pendekar dalam memperjuangkan kelancaran UEC atau SJKC, dengan kata lain memadamkan terus sekolah kebangsaan.

“Kemungkinan besar kalau dibiarkan lagi, rakyat akan menentang dengan lebih serius. Walhal, kita tak hendak orang buat rally.

“Seharusnya mereka sedar. Kerajaan dah beri bantuan macam-macam masih lagi mereka tak mahu berganjak daripada kedudukan mereka.

“Kalau disatukan semua sekolah dalam satu agenda, kita dapat mempertingkatkan semua sekolah. Kerajaan selalu menyarankan untuk perpaduan, tetapi kerajaan yang buat pemisahan itu sendiri,” dakwanya.


Anggota Knesset kemuka RUU baharu halang guru solidariti kepada Palestin

TEL AVIV, 26 Rabiulakhir 1443H, Rabu – Anggota kanan Knesset Israel, Itamar Ben Gvir mengemukakan rang undang-undang baharu yang akan menghalang guru Palestin di Baitulmaqdis yang diduduki menyatakan solidariti kepada perjuangan Palestin.

Pusat Maklumat Palestin melaporkan Saluran 7 Israel mendakwa: “Menurut undang-undang baharu, mana-mana guru yang terbukti menyokong atau membantu perjuangan Palestin akan dibuang.”

Tindakan itu kononnya bagi menyekat guru yang bekerja di sekolah yang dibiayai Kementerian Pendidikan Israel menyatakan sokongan terhadap pihak yang menentang pendudukan haram Israel.

Rang undang-undang itu termasuk ‘guru, penyelia, dan pekerja Kementerian Pendidikan mesti membuat ikrar yang jelas untuk tidak menunjukkan sebarang sokongan terhadap sebarang tindakan menentang Israel, serta organisasi yang menentang entiti itu’.

Selain itu, ia turut menghalang penerbitan sebarang propaganda dalam sekolah yang menyokong perjuangan Palestin. – Agensi


Aset KPM sedia diguna untuk banjir atau PRU15

PUTRAJAYA, 4 Rabiulawal 1444H, Sabtu – Kementerian Pendidikan (KPM) sentiasa bersedia dengan asetnya untuk digunakan oleh pihak berkuasa sekiranya Pilihan Raya Umum ke-15 (PRU15) dilangsungkan ketika musibah banjir melanda negara, kata Menteri Kanan Pendidikan Datuk Dr Radzi Jidin.

Beliau berkata sebagai sebuah institusi, ia sentiasa memberi sokongan dan dukungan dalam konteks keperluan untuk menggunakan sekolah sebagai pusat pemindahan banjir atau pusat pengundian, dan perkara sebegitu sudah dilaksanakan KPM sejak sekian lama.

“Dalam apa jua keadaan diperlukan untuk banjir, maka kami (KPM) bersedia beri kerjasama untuk tujuan itu. Kalau diperlukan sekolah untuk digunakan sebagai pusat pengundian pun, itulah yang kita akan beri kerjasama,” katanya pada sidang media selepas Majlis Penyerahan Pelaksanaan Projek Pembinaan Kompleks Sekolah Presint 15 di sini hari ini.

KPM merupakan institusi yang terbabit secara langsung apabila berlaku banjir dengan asetnya seperti sekolah berfungsi sebagai pusat pemindahan sementara mangsa banjir, pada masa sama biasanya juga digunakan sebagai pusat pengundian bagi sebarang proses pilihan raya.

Bagaimanapun Radzi yang juga Naib Presiden Bersatu berpendirian kebajikan rakyat diutamakan terlebih dahulu tanpa memikirkan kepentingan politik biarpun semasa parti itu bersedia menghadapi PRU15.

“Kita faham dan kita simpati kesusahan rakyat. Kita ingin beri ruang sebanyaknya untuk proses pentadbiran dan pengurusan negara dapat diberi keutamaan demi kesejahteraan rakyat, tetapi kalau dipanggil juga (untuk diadakan) PRU, kami sebagai sebuah parti bersedia bila-bila masa,” katanya ketika mengulas pendirian parti mengenai PRU15. – Bernama


Korban di Sudan terus meningkat ketika proses rundingan damai

KHARTOUM, 19 Syawal 1444H, Rabu – Angka kematian akibat pertempuran berterusan di Sudan meningkat kepada 604 orang, serta lebih 5,100 orang turut cedera berhubung pertempuran itu.

Angka-angka baharu itu muncul ketika wakil-wakil pihak yang bertelagah sedang mengadakan rundingan perdamaian di Arab Saudi.

Pada hari Isnin, Jawatankuasa Doktor-doktor Sudan, yang menjejaki hanya korban awam, berkata bahawa kematian kini mencecah 487.

Konflik bermula pada 15 April, selepas berbulan-bulan ketegangan yang semakin memuncak antara tentera, diketuai oleh Jeneral Abdel-Fattah Burhan, dan kumpulan separa tentera Rapid Support Forces (RSF), yang dipimpin oleh Jeneral Mohamed Hamdan Dagalo.

Pertempuran itu menjadikan kawasan bandar sebagai medan perang dan menyebabkan hampir 700,000 orang kehilangan tempat tinggal termasuk 3.7 juta yang dipindahkan secara dalaman di dalam negara sebelum konflik bermula.

Pada hari Isnin, Kementerian Luar Arab Saudi berkata, rundingan perdamaian antara kedua-dua pihak yang bertelagah dijangka berterusan untuk beberapa hari lagi di bandar pantai Jeddah.

Rundingan itu adalah sebahagian daripada inisiatif diplomatik yang dicadangkan oleh kerajaan Arab Saudi dan Amerika Syarikat dengan harapan untuk menamatkan pertempuran berdarah tersebut.

Sementara itu, Burhan menuduh RSF menggunakan kawasan perumahan sebagai pangkalan tentera mereka dan menjadikan orang awam sebagai benteng pertahanan.

Burhan juga menegaskan pihak RSF perlu mengundurkan semua tentera mereka dari ibu negara, Khartoum, sebelum sebarang perjanjian gencatan senjata dapat dicapai. -Agensi


Syria adakan pilihan raya presiden pada 26 Mei

DAMSYIK, 7 Ramadan 1442H, Isnin – Syria akan mengadakan pilihan raya presiden pada 26 Mei, kata Parlimen negara itu, semalam.

Pilihan raya itu bagaimanapun dijangka akan mengembalikan Bashar al-Assad sebagai presiden untuk penggal ketiga, lapor Reuters.

Peraturan pilihan raya pula mewajibkan calon tinggal di Syria selama 10 tahun terakhir, ’strategi’ menghalang tokoh-tokoh utama pembangkang yang berada dalam pengasingan daripada memegang jawatan.

Pencalonan akan dibuka selama 10 hari bermula hari ini. Warga Syria di luar negara akan mengundi pada 20 Mei.

Al-Assad berdepan dengan dua pencabar pada pilihan raya 2014 yang dimenanginya dengan keputusan teruk.

Pencabarnya menyifatkan kemenangan Assad sebagai sandiwara.

Pembangkang dan pemimpin Barat menuntut agar Assad, yang melakukan kejahatan, untuk turun dan memberi jalan bagi pilihan raya demokratik.

Keluarga Assad dan partinya Baath telah memerintah Syria selama lebih dari lima dekad.

Dia memegang kuasa dengan bantuan pasukan keselamatan dan tentera, di mana minoriti Alawit-nya menguasai dan perbezaan pendapat terhadap pemerintahannya tidak akan ditoleransi.

Tindakan keras dan kejam terhadap penunjuk perasaan pro-demokrasi oleh pasukan Assad pada tahun 2011 menyebabkan perang saudara yang dahsyat. – Agensi


Kes buli: Penggunaan CCTV sebagai ‘mata dan telinga’ perlu diperluas

Oleh Zuhayati Yazid

BANGI, 6 Jamadilawal 1443H, Sabtu – Penggunaan sistem kamera litar tertutup (CCTV) wajar diperluaskan bagi mengelak kejadian buli kembali berulang.

Penganalisis jenayah, Datuk Shahul Hamid Abdul Rahim berkata, CCTV kini sudah menjadi satu keperluan sebagai mata dan telinga tambahan dalam mengawal situasi pelajar.

“Kita tidak mahu kejadian sama berlaku kepada Allahyarham Zulfarhan kembali berulang lagi, dan semua pihak perlu ada rasa tanggungjawab bagi mengatasi isu buli berkenaan,” katanya ketika dihubungi Ismaweb.net, hari ini.

Dalam masa sama, beliau mahu isu buli ini dipandang serius oleh semua pihak kerana ia melibatkan nyawa pelajar.

Beliau juga menasihati para pelajar untuk berhenti daripada memiliki sikap seperti ini kerana dibimbangi boleh menjejaskan masa depan mereka jika ditangkap dan didapati bersalah.

Mengulas lanjut, Shahul Hamid turut meminta Kementerian Pendidikan (KPM) untuk menyemak semula program orientasi atau suai kenal di antara pelajar senior dan junior.

“Program-program yang berunsurkan buli perlu dihentikan segera terutama hal yang menghimpunkan antara senior dan junior, sebaliknya KPM perlu gantikan kepada program yang selari dengan peredaran semasa.

“Pihak pengurusan sekolah juga perlu memainkan peranan dan melihat kesesuaian selain perlu ada penambahbaikan program-program,” katanya.

Terdahulu, beberapa klip video berdurasi 13 hingga 30 saat yang memaparkan seorang remaja menjadi mangsa buli beberapa orang pelajar lain menjadi tular di laman sosial media sehingga mengundang kecaman orang ramai.

Menerusi video berkenaan, seorang remaja dilihat menjadi mangsa buli apabila dia diminta untuk berdiri tegak sebelum ditendang di bahagian belakang badan serta ditumbuk beberapa kali pada perut oleh beberapa remaja lain.


SPR rancang teliti hadapi PRU pasca COVID-19

KUALA LUMPUR, 7 Rabiulakhir 1442H, Isnin – Suruhanjaya Pilihan Raya (SPR) sedang membuat perancangan teliti bagi menghadapi kemungkinan berlakunya Pilihan Raya Umum (PRU) Ke-15 dalam tempoh pasca-COVID-19, kata Menteri di Jabatan Perdana Menteri (Parlimen dan Undang-Undang), Datuk Takiyuddin Hassan.

Beliau berkata, antara yang disusun ialah langkah-langkah bagi memastikan perjalanan pilihan raya yang selamat, lancar dan sempurna.

“SPR dengan kerjasama Kementerian Kesihatan dan Majlis Keselamatan Negara telah merangka dan menyediakan satu Garis Panduan Pencegahan COVID-19 Bagi Pelaksanaan Pilihan Raya sama ada pilihan raya umum atau pilihan raya kecil (PRK).

“Garis panduan ini akan disesuaikan selaras dengan arahan Perintah Kawalan Pergerakan semasa di bawah Akta 342 yang telah dikuatkuasakan oleh pihak kerajaan seperti yang telah dilaksanakan dalam pilihan raya sebelumnya iaitu PRK Chini, PRK Slim dan PRU DUN Sabah Ke-16,” katanya ketika menggulung perbahasan Rang Undang-undang Perbekalan 2021 di Dewan Rakyat di sini hari ini.

Beliau berkata, antara langkah pencegahan COVID-19 yang dilaksanakan ialah pembersihan dan sanitasi di semua premis yang dikenal pasti akan digunakan pada pilihan raya; kawalan kehadiran di setiap premis yang digunakan pada jumlah paling minimum; dan penggunaan sarung tangan getah diwajibkan ke atas semua petugas pilihan raya dan pegawai SPR yang bertugas bagi setiap proses pilihan raya.

Selain itu, penganjuran sebarang bentuk ceramah, syarahan dan perhimpunan bagi tujuan kempen oleh mana-mana parti politik sepanjang tempoh berkempen adalah tidak dibenarkan, katanya.

Mengenai usul undi tidak percaya terhadap Perdana Menteri Tan Sri Muhyiddin Yassin, beliau berkata, usul itu boleh dibawa ke Majlis Mesyuarat Dewan Rakyat sekiranya teratur dan mematuhi Peraturan Mesyuarat 26(1) dan 27(3) dalam Peraturan-Peraturan Majlis Mesyuarat Dewan Rakyat.

Usul undi tidak percaya juga tertakluk kepada Peraturan Mesyuarat 14 dan 15 dalam Peraturan- Peraturan Majlis Mesyuarat Dewan Rakyat, masing-masing mengenai susunan Aturan Urusan Mesyuarat dan peruntukan bagi mendahulukan urusan kerajaan.

Namun, Yang Dipertua Dewan Rakyat mempunyai kuasa dan budi bicara untuk menentukan bila perbahasan usul boleh dibuat dengan mengambil kira urusan kerajaan, katanya.

Mengenai cadangan Datuk Seri Ahmad Zahid Hamid (BN-Bagan Datuk) supaya kerajaan menjadikan usul undi percaya terhadap Perdana Menteri sebagai usul yang diutamakan, Takiyuddin berkata, usul itu ada dalam Aturan Mesyuarat persidangan ini dan dikemukakan Ahli Parlimen Pasir Puteh dan Ahli Parlimen Arau.

Usul itu juga tertakluk kepada Peraturan 15 (1), Peraturan-peraturan Majlis Mesyuarat Dewan Rakyat, yang mana urusan kerajaan hendaklah didahulukan daripada urusan-urusan lain, katanya. -Bernama


Ahli Parlimen wajib jalani pemeriksaan kesihatan

KUALA LUMPUR, 27 Safar 1445H, Rabu – Semua Ahli Parlimen diwajibkan menjalani pemeriksaan kesihatan, kata Yang Dipertua Dewan Rakyat, Tan Sri Johari Abdul.

Beliau berkata, ia susulan saranan yang dibuat kepada Kementerian Kesihatan (KKM) supaya pemeriksaan kesihatan secara tetap perlu dibuat terhadap semua Ahli Parlimen demi memastikan tahap kesihatan mereka berada dalam keadaan baik.

“Saya amat prihatin dan mengambil berat terhadap tahap kesihatan melibatkan Ahli Yang Berhormat di dalam dan di luar Dewan Rakyat malahan terdapat kes yang menyebabkan kematian.

“… sehubungan itu, surat pelaksanaan pemeriksaan kesihatan kepada Ahli Yang Berhormat telah diedarkan kepada semua Ahli Yang Berhormat semalam, 12 Sept 2023,” katanya dalam pemakluman semasa sesi perbahasan usul Kajian Separuh Penggal Rancangan Malaysia Ke-12 (KSP RMK12) di sini hari ini.

Beliau berkata, pemeriksaan kesihatan ini boleh dilaksanakan di Klinik Kesihatan Parlimen Malaysia atau di klinik kesihatan atau fasiliti swasta seperti yang diperincikan dalam surat itu dan tarikh akhir bagi menjalani pemeriksaan kesihatan ialah pada 31 Oktober ini.

Johari berkata, beliau telah menyaksikan kira-kira 11 Ahli Parlimen ‘tumbang’ sepanjang tempoh 15 tahun, justeru, beliau meminta wakil rakyat supaya mengambil serius isu kesihatan mereka. – Bernama


Rejim haram makin biadab, hari-hari geledah rumah Palestin tanpa waran

RAMALLAH, 25 Rabiulakhir 1443H, Selasa – Tanpa belas kasihan, rejim negara haram Israel menangkap 14 rakyat Palestin dari beberapa kawasan di Tebing Barat yang diduduki.

Sumber tempatan dan keselamatan memberitahu, rejim menangkap tiga rakyat Palestin selepas menceroboh dan menggeledah rumah mereka di bandar Silwad, timur laut Ramallah.

Tentera itu turut menangkap tiga yang lain dari Kampung Kafr Ni’ma di barat laut Ramallah.

Di Tebing Barat, sumber mengesahkan serbuan sama turut dilakukan di bandar Meithalun, selatan Jenin yang menyebabkan seorang rakyat Palestin ditahan.

Di daerah Baitulmaqdis, askar Israel menceroboh sebuah rumah dan menahan seorang rakyat Palestin di kampung Biddu.

Serbuan berasingan turut dilakukan di bandar Tuqu’, Bethlehem dan al-Zaytouna di bandar Beit Jala menyebabkan penahanan dua yang lain.

Tentera turut menangkap dua lagi rakyat termasuk seorang bekas banduan Palestin, Hijazi Ali al-Jada Qawasma, 37, di kampung Beit Kahel, utara Hebron.

Tentera negara pengganas turut bertindak menggeledah dan merampas kenderaan milik Hijazi selain mengancam empat anaknya, termasuk salah seorang adalah pesakit kanser.

Israel kerap menyerbu rumah Palestin hampir setiap hari di seluruh Tebing Barat yang dijajah, kononnya untuk mencari individu yang dikehendaki selain turut mencetuskan pertempuran dengan penduduk.

Semua serbuan askar Israel – di kawasan bawah kawalan penuh Pihak Berkuasa Palestin – dibuat tanpa sebarang waran geledah dan dilakukan sewenang-wenangnya pada bila-bila masa.- Agensi


Arab Saudi serang lapangan terbang Yaman

SANAA, 16 Jamadilawal 1443H, Selasa – Gabungan diketuai Arab Saudi melancarkan serangan udara ke atas lapangan terbang antarabangsa ibu kota Yaman yang dikuasai Houthi selepas meminta orang awam segera berpindah.

Media kerajaan melaporkan, gabungan itu meminta pekerja pertubuhan antarabangsa dan kemanusiaan di lapangan terbang untuk segera berpindah kerana telah mengambil langkah undang-undang bagi menangani ancaman secara operasi.

Katanya, gabungan menarik balik perlindungan di tapak tertentu di lapangan terbang dan melakukan serangan ke sasaran tentera yang sah di dalamnya.

“Operasi itu dibuat sebagai tindak balas kepada ancaman dan penggunaan kemudahan lapangan terbang untuk melancarkan serangan rentas sempadan,” katanya.

Jurucakap pakatan diketuai Arab Saudi, Brigadier Jeneral Ahmed al-Asseri berkata, serangan melanda enam tapak termasuk kawasan yang digunakan bagi melancarkan serangan dron, melatih kakitangan, menempatkan jurulatih dan pelatih, dan menyimpan dron.

“Memusnahkan sasaran ini tidak akan mempunyai sebarang kesan ke atas kapasiti operasi lapangan terbang bahkan tidak akan menjejaskan pengurusan ruang udara, trafik udara dan operasi pengendalian darat,” dakwanya dalam satu kenyataan.

Ketika konflik tujuh tahun itu, tentera gerakan Houthi yang bersekutu dengan Iran telah menghantar dron dan menembak peluru berpandu ke Arab Saudi, dan pakatan yang diketuai Riyadh telah bertindak balas dengan serangan udara di Yaman.

Ahad lalu, gabungan itu berkata, ia telah memusnahkan dron yang dilancarkan dari lapangan terbang dan menyasarkan orang awam di lapangan terbang Raja Abdullah Arab Saudi di Jizan, berhampiran sempadan Yaman.

Gabungan juga menjalankan operasi ketenteraan di Sanaa untuk memusnahkan bengkel dan gudang dron dan senjata lain, menggesa orang awam mengelak kawasan itu.

Gabungan itu campur tangan di Yaman pada 2015 selepas Houthi menggulingkan kerajaan yang diiktiraf antarabangsa dari Sanaa. – Agensi